868 جار بینراوە 27/6/2017 12:57 PM\nسنور میدیا _ ئاماده‌كردنی زۆراب ئیسماعیل\nلە ڕووی ئەژماری دەنگدەرانەوە\nبۆ ڕێگرتنە لە سەرکەوتنی "بەڵی"...\nبەو پێیەی دوو پێگەی دەنگدەری دیاری کردووە، پێگەی ناوەوە و پێگەی دەرەوە. گەر پێگەی ناوەوە '٥' ملیۆن دەنگدەر بێت، و پێگەی دەرەوە ٥ سەد کەس بێت، هاتووە بە ریژەی سەدی حسابی بۆ کردوون. واتە گەر ٣٠٠ کەسی پێگەی دەرەوە بلێ 'نا' یەکسانی کردووە بە سێ ملیۆنی پێگەی ناوەوە کە بڵێن 'ئا'.. .\nئەمە هەوڵێکی نادادپەروەرانەی ئەوە بۆ ئەوەی ریگە لەسەرکەوتنی ریفراندوم بگرێت.\nدیدی عەبادی بۆ کورد وەک رەگەز، زۆر رەگەزپەرستانەیە.\nوەک تریش لەڕووی مافی مەدەنی و هاوڵاتیبونەوە زۆر نادادپەروەرانەیە، بەوەی کە ئەڵێت، هەر لەگەڵ دروستبوونی دەوڵەتە کوردیەکەدا ئیتر هیچ کوردێک مافی هاوڵاتیبوونی لە دەوڵەتی عێراقی دوای دروستبوونی دەوڵەتە کوردیەکەدا نییە.\nعەبادی لەڕیگەی دەستبەسەرداگردتن و نەهێشتنی فرۆشتنی موڵکی کوردەکان لەلایەن خاوەنەکانیانەوە، ئەیەوێت، یەکەم، ماڵ و موڵکی کورد زەوت بکات و، دووەم، کوردە موڵکدارەکان ناچار بکات بە 'نا' دەنگ بدەن بۆ ئەوەی لەروو مادیەوە زیان نەکەن و بەو جۆرە رێگە لەسەربەخۆبوونی کوردستان بگرێت.\nعەبادی مافی مەدەنی و هوڵاتیبوونی کوردەکان زەوت ئەکات و گەر حەزیش بەوە نەکەن بچنە ناو دەوڵەتە کوردیەکەوە، ناچاریان ئەکات وەک موقیم لە عێراقی دواتردا بژین و بێوەفایی دەوڵەتی عێراقی عەرەبی بەرامبەر خزمەتی کورد بە دەوڵەتە کۆنەکە پیشان داوە.\nکاری سیاسی و هێزی پیشمەرگە لە ناوچە دابڕێنراوەکان\nبێبەشکردنی کورد لەو ناوچانە لە ئایندەدا. هەرچەند ئەڵێت کە بە ریفراندومێکی تر چارەسەری پرسی ئەو ناوچانە ئەکرێت. لە هەمان کاتدا نەخشەی ئەوەی داناوە کە هێز و ریکخراوی کوردی دوای جیابونەوەی کورد لەوێ نەهێڵیت و قەدەغەیان بکات تا بتوانێت هەژمونی کوردیان لەسەر لاببات و بۆ هەتا هەتایە نەهێڵیت بچنەوە سەر دەوڵەتە کوردیەکە. وە بیانووی گۆڕینی دیموگرافیی ئەو ناوچانەشی لەسەر دەستی کورد هێناوەتەوە و لە حاڵەتی سەرنەکەوتنی 'ئا' دا دەستوور ئەگۆڕێت لە بەرژەوەندی عەرب لەو ناوچانە، وە لە حاڵەتی سەرکەوتنی 'ئ' دا بەهەمان شێوە بۆی هەیە کوردەکان لەوێ دەرکات پێشئەوەی ریفراندومیان تیادا ئەنجام بدرێت، کە ئەگەر ئەنجامیش بدرێت.\nئەگەری سەرنەکەوتنی ریفراندوم بە 'بەڵی'\nلە دوای ریفراندوم، بە هەر بارێکدا بشکێتەوە، پرسی کورد لە ناو پرۆسەی عێراقدا پاشەکشە ئەکات. گەر سەرکەوت ئەو مەرجانەی داناوە، گەر سەریش نەکەوت، بە تەمایە دەستوور هەموار بکاتەوە و پاشە کشە بە مافەکانی کورد لە عێراقدا بکات.\nئەم خاڵانەی سەرەوە ئەوە دەرئەخا کە "سەرکردایەتی کورد"، لە ریگەی ریفراندومە نایاساییەکەیەوە، پاشەکشەیەکی زۆری بە مافەکانی کورد لە عیراق ا کردووە، لە لایەکی ترەوە، ئەوەش دەرئەخەن کە دەسەڵاتدارانی عەرەبی عێراق زۆر نادادپەروەرن بەرامبەر بە کورد، ئیتر ئەوانە سەدام بن یان عەبادی. گەرچی کورد لە زەمەنە جیاجیاکاندا خزمەتی زۆری بە عێراقی عەرەبیش کردبێت، بەو جۆرە چاکەی ئەدەنەوە.\nسەرجەمی ئەو خاڵانە پرسیارێکمان لا دروست ئەکات:\n"ئەی هەڵوێستی دەوڵەتی کوردستان" چی ئەبێت بەرامبەر ئەو عەرەب و ڕەگەزانەی تر کە غەیرە کوردن و خوازیارن لە دەوڵەتە کوردیەکەدا بمێننەوە؟\n"سەرکردایەتی کورد" چۆن بەوە رازی ئەبێت "سەربەخۆیی" بە دوو قۆناغ قبوڵ بکات، و ناوچە دابڕاوەکان بۆ هەتاهەتایە بخاتە ژێر ڕەحمەتی عێراقی عەربیی نوێوە؟


(خەڵك) وردەكاری یەكگرتنەوەی هەردوو حزبی دیموكرات لە ڕۆژهەڵاتی كوردستان ئاشكرا دەكات - تۆڕی میدیایی خەڵک\nحیزبی دیموكراتی كوردستانی ئێران دوای پازدە ساڵ لەدابەشبوونی بۆ دوو حیزب هەنگاوەكانی یەكگرتنەوەیان كۆتایی پێهێنا و چاوەڕێدەكرێت بەمنزیكانە لە رێوڕەسمێكدا رابگەیەندرێت.\nحەسەن كاكلی، جێگری بەرپرسی پێوەندییەكانی حیزبی دیموكراتی كوردستان بە (خەڵك)ی ڕاگەیاند، یەكگرتنەوەی هەردوو حیزبی دیموكرات ڕاستەو تەنها ڕاگەیاندنی ماوە، ڕێوڕەسمی ڕاگەیاندنەكەش لە ئەوروپا و باشووری كوردستان بەڕێوەدەچێت، چوونكە رێكخستنی گەورەمان لە ئەوروپاش هەیە، بەڵام هێندێك ووردەكاری بواریی ئاسایشی ماوە و كۆبوونەوەكان لای ئێمە كراون.\nئاماژەی بە ئەوەشكرد، یەكگرتنی هەردوو حیزب بە ناوی حزبی دیموكراتی كوردستانی ئێران دەبێت و هەتاكو ئەنجامدانی كۆنگرەی هاوبەش كە پێدەچێت ماوەی ساڵێك بخایەنێت، دەستەیەكی رێبەری بەپێی ڕێككەوتن هەڵدەبژێردرێن.\nلەبارەی مێدیای حیزبەكەوە كە ئێستا خاوەنی دوو كەناڵە كوردكاناڵ لەنێوخۆی باشووری كوردستان و تیشك تێڤی لە سوێد، كاكلی روونیكردەوە، كەناڵەكانی هەردوو حیزب دەكرێن بە یەك كەناڵ و (كورد كەناڵ) دەبێتە كەناڵی فەڕمی.\nحیزبی دیموكراتی كوردستانی ئێران لە 16ی ئابی 1945 بە رێبەرایەتی پێشەوا قازی محەمەد لە شاری مەهابادی رۆژهەڵاتی كوردستان دامەزرێندراوە و یەكەمین كۆنگرەی لە مەهاباد بەستراوە.\nحیزبی دیموكراتی كوردستانی ئێران لە دوای كۆماری مەهاباد لە ساڵی 1946 بە چەندین قۆناغی مێژووییدا گوزەریكردووە.\nحیزبی دیموكراتی كوردستانی ئێران لەگەڵ حیزبە كوردییەكانی دیكە لە دوای شۆڕشی ئیسلامی ئێران لە ساڵی 1979 پانتایی تێكۆشانیان لەنێوخۆی رۆژهەڵاتی كوردستان كۆتایی پێهات و روویان كردە باشووری كوردستان و ئەوروپا.\nلە دوای ساڵی 1991 و راپەڕینی ئاداری ئەو ساڵەی باشووری كوردستان و پێكهاتنی حكومەتی هەرێمی كوردستان، بەپێی رێككەوتنێكی نهێنی هەرێمی كوردستان و ئێران حیزبەكانی رۆژهەڵات لە زڕگوێز و كۆیە جێگیركران بە مەرجی كۆتایهێنان بە شەڕی چەكداری دژی كۆماری ئیسلامی.\nلە ماوەی 31 ساڵی رابردوودا حیزبی دیموكراتی كوردستان بە تەواوی سست بووە لەتەواوی بوارەكانەوە، جگە لە قۆناغی راسان كە چەند ساڵی رابردوو جۆرێك لە هەڵسانەوەی چەكداری بوو دژی ئێران، بەڵام لە ژێر گووشاری هەرێمی كوردستان و تاران و بەغدادا پووكێندرایەوە.\nحیزبی دیموكراتی كوردستانی ئێران لە ساڵی 2007 بۆ دوو حیزب دابەشبوون، بەڵام دوای پازدە ساڵ و لە ژێر گووشاری زۆردا و دوای چەند ساڵێك لە گفتووگۆ توانیان هەنگاوەكانی یەكگرتنەوە تەواو بكەن.\nحیزبی دیموكراتی كوردستان لە دوای قازی محەمەد، هەریەكە لە عەبدولڕەحمان قاسملوو، سادق شەرەفكەندی، مستەفا هیجری بوون.\nباڵەكەی دیكەی حیزبی دیموكراتیش لە ماوەی پازدە ساڵی رابردوودا مستەفا مەولوودی و خالیدی عەزیزی رێبەرایەتیان كردووە.\nبەڕای كارناسانی سیاسی لەم رەوشەی رۆژهەڵاتی كوردستان و ئێران و ناوچەكەدا بە دوور دەزاندرێت ئەم یەكگرتنەوەی دیموكرات رۆڵێكی كاریگەری لەسەر گۆڕەپانی رۆژهەڵات هەبێت، بەڵام بە هەنگاوێكی ئەرێنی دادەنرێت.\nخەڵك- ئەمڕۆ كۆڵبەرێكی تەمەن 37 ساڵان ساڵ، لە كاتی كۆڵبەری لە سنوری شوشمێی سەر بە شارۆچكەی نەوسود لە پارێزگای كرماشان بە دەستدڕێژی گوللە برینداربوو.…\n29 نیسان 2022 10.30 am\nخەڵك – وتەبێژی زانكۆی زانستی پزیشكی پارێزگای سنە له ڕۆژهەڵاتی كوردستان ڕایدەگەیەنێت ، پزیشكێكی شاری سنە پاش…\n09 ئازار 2022 11.19 pm\nخەڵک بەڕێوەبەری گشتیی میراتی کلتووری پارێزگای کوردستان، ڕایگەیاند؛ سنە وەک پایتەختی نەورۆزی ئێران هەڵبژێردرا.\n17 مارس 2021 5.39 pm\nخەڵك كۆڵبەریكی لاوی ڕۆژهەڵاتی كوردستان لە كاتی كۆڵبەری لە سنوورەكانی ئەو شارە بە تەقەی ڕاستەوخۆی هێزە چەكدارەكانی…


بایدن کۆتایی هێنان بە ئەرکی سەربازیی شەڕکەری ئەمەریکا لە عێراق ڕادەگەیەنێت\nسەرۆکی ئەمەریکا جۆو بایدن لەمیانەی کۆبوونەوەکەیدا لە کۆشكی سپی لەگەڵ سەرۆک وەزیری عێراق مستەفا کازمی\nسەرۆکی ئەمەریکا جۆو بایدن لەمیانەی کۆبوونەوەکەیدا لە کۆشكی سپی لەگەڵ سەرۆک وەزیری عێراق مستەفا کازمیدا ڕایگەیاند لە ماوەی چەند مانگێکدا ئەرکی هێزە شەڕکەرەکانی ئەمەریکا لە عێراق کۆتایی د‌ێت.\nبەڵام بایدن ڕەتی کردەوە ئاماژە بە ژمارەی ئەو هێزانە بدات لە عێراقدا دەمێننەوە کە لە ئێستادا نزیکەی 2500 سەربازی ئەمەریکی لەو وڵاتەدا بوونیان هەیە.\nوتەبێژی کۆشکی سپی جێن ساکی بەر لە کۆبوونەوەکە بە ڕۆژنامەنووسانی وت " ئەمە گۆڕانکارییە لە ئەرکەکاندا. ئەمە نەهێشتنی هاوبەشیەکەی نێوانمان یاخود بوونمان و پەیوەندییە نزیکەکانمان لەگەڵ ڕابەرانی عێراقدا نیە."\nلەلایەکی دیکەوە ڕۆژی شەممە وەزیری بەرگری ئەمەریکا لوەید ئۆستن لە ئالاسکا بە ڕۆژنامەنووسانی وت " هێزەکانی ئەمەریکا لە عێراق دەتوانن چەند کارێکی جیاواز بکەن."\nجێی ئاماژەیە لە مانگی چواردا ئەمەریکا و عێراق ڕێکەوتن لەسەر گۆڕینی ئەرکی هێزەکانی ئەمەریکا کە لە ساڵی 2015 دا دەستیپێکرد و سەنگی خستەسەر پێدانی مەشق و ڕۆڵی ڕاوێژکاری و یارمەتیدانی هێزەکانی ئاسایشی عێراق، بەڵام کاتێک دیارینەکرا بۆ گۆڕانکارییەکە.\nهەفتەی ڕابردووش وەزیری دەرەوەی عێراق فواد حسێن بە دەنگی ئەمەریکای وت پێشبینی ئەوە دەکات هەردوو وڵات ڕێکبکەون لەسەر کۆتایی هێنان بە ئەرکی سەربازیی شەڕکەری ئەمەریکا لە عێراق.\nکۆبوونەوەکەی نێوان بایدن و کازمی لە کاتێکدایە هێرشەکان دژی هێزەکانی ئەمەریکا لە عێراق بەردەوامن و واشنتنیش گروپە چەکدارییەکانی سەر بە ئێران لە عێراق بە بەرپرس دادەنێت لەو هێرشانە.


کیا نەوەیەکی تەواو نوێی لە SOUL ڕاگەیاند – تۆڕی میدیایی خەڵک\n2018/12/07 - 12:01 AM\nکۆمپانیای کیای کۆریا، لە پێشانگای لۆس ئەنجیلێسی نێودەوڵەتی نەوەیەکی نوێی لە ئۆتۆمبێلی کرۆس ئۆڤەری خۆی (سۆڵ) ڕاگەیاند و دواتریش وردەکارییەکی ئەو ئۆتۆمبێلەی ئاشکرا کرد.\nوەک ئەوەی کۆمپانیاکە ڕایگەیاندووە، کیا سۆڵی نوێ بە سێ ئاست و جۆر بەردەست دەخرێت:\nیەکەم/ تەواو کارەبایی: کیا سۆڵی کارەبایی باترییەکی بە ھێزی 64 کیلۆوات/کاتژمێری دەخرێتە سەر، کە دەتوانێت لە ڕێگەی بزوێنەرێکی کارەبایی نوێوە ھێزی 204 HP بۆ ئۆتۆمبێلەکە دابین بکات و تەنھا لە ئەوروپا بەردەست دەبێت.\nدووەم/ ئاسایی: کیا سۆڵی ناوەندی یان ئاسایی، بە بزوێنەرێکی بەنزینی 4 پستۆنی قەبارە 2.0 بەردەست دەخرێت، ئەم بزوێنەرە ھێزی 147 HP ھەیە و بەستراوەتەوە بە گێربۆکسێکی ئۆتۆماتیکیی جۆری CVT ــەوە.\nسێیەم/ وەرزشی یان جی تی: کیا سۆڵ جی تی بە بزوێنەرێکی بەنزینی قەبارە 1.6 توربۆ بەردەست دەخرێت، ئەم بزوێنەرەش ھێزی 201 HP بۆ ئۆتۆمبێلەکە دابیندەکات و بەستراوەتەوە بە گێربۆکسێکی ٧ نمرەیی دەبڵ کلاجەوە.\nلە رووی دیزاینی دەرەوە، دیزاینی ھەریەک لەو جۆرانە جیاوازن، ھەر بە تەماشای یەکەمی جۆری یەکەم دەناسرێتەوە کە ئۆتۆمبێلێکی کارەباییە، بەوەی گۆشەکانی نەرم و گریڵ (عەتەر) ـی نییە.\nجۆری دووەمیان ئۆتۆمبێلێکی ئاسایی بەڵام گەنجانە و کەشخە بەرچاو دەخات، جۆری سێیەمیش بە پێشێکی ھێرشبەرانە و گۆشەکانی ئۆتۆمبێلەکە، ھێمای ئۆتۆمبێلێکی پڕ جوڵە و بەھێز دەبەخشێت.\nدیزاینی ناوەوەشیان بە شێوەیەکی نزیکەیی یەک شتن، تەنھا گۆڕانکاریی کەم نەبێت لە پێداویستییەکانی ھەرجۆرێکیان، لەگەڵ بوونی شاشەیەکی 10.2 ئینچی و 10 بڵندگۆ کە لە لایەن کۆمپانیای ھارمان کاردۆنەوە دیزاین کراون، لە ھەر سێ جۆرەکە.\nکیا ئەوەشی ئاشکرا کردووە، لە بەھاری داھاتوو ئۆتۆمبێلەکە دەگەیەنن بە بازاڕەکانی جیھان لە نێویاندا رۆژھەڵاتی ناوین، بەڵام ھیچ زانیارییەکی لەبارەی نرخەوە بڵاو نەکردۆتەوە.\nخۆپیشاندانەکانی فەرەنسا درێژەیان ھەیە و پۆلیس ھۆشداریی لە دروستبوونی توندوتیژی دەدات\n2019/07/16 - 10:59 AM\nئەپی Offliner ئەپێکی بەسوود و نایابی کۆگای گوگڵ پلەیە و بۆ سیستەمی ئەندرۆید بەردەستە، کاری ئەم بەرنامەیە بریتییە لە پاشاکەوتنی پەڕگەکانی ئینتەرنێت و ڕێپێدانت بۆ خوێندنەوەیان لە دواتردا و بێ ئینتەرنێت.\nتایبەتمەندییەکانی بەرنامەکە بریتییە لەمانەی خوارەوە:\nپاشاکەوتکردنی پەڕەکان بە دەنگ و ڤیدۆ و پاشان ڕێپێدانت بەکردنەوەیان لە کاتێکدا ئینتەرنێت پەیوەست نییە بە مۆبایلەکەتەوە.\nپاشەکەوتکردنی ڤیدیۆکان لە مۆبایلەکەتدا.\nپاشاکەوتکردنی ناوەڕۆکی بابەتەکانی تۆڕەکۆمەڵایەتییەکان.\nدەتوانیت باکئەپی زانیارییەکانی ئەپەکە بکەیت بۆ کاتی پێویست.\nهەروەها ئەپەکە وەشانی پشتگیریکراوی هەیە لەڕێی پارەوە کە ڕێت پێدەدات سوودمەندی زیاتر بیت لە تایبەتمەندی و خزمەتگوزاری زیاتر.\n2019/07/15 - 11:20 AM\nلە سەرەتای ڕاگەیاندنی ئەپی گوگڵ لێنزەوە بە زمانی ئینگلیزی سەرنجی زۆری خەڵکی ڕاکێشاوە لە ورد ناسینەوەی شتەکاندا بە خێراترین ماوە.\nپاش چەندان نوێکاری زۆر گرنگ ئەپەکە بەردەوام زیاتر وردی بۆ زیاد دەکراو گرنگترین تایبەتمەندی ئەپەکە ئەوەیە کە تەنها بەکردنەوەی دەچێتە سەر کامێرای مۆبایلەکە و دەتوانیت بە دەست ڕاگرتن لەسەر ئەو تەنەی دەتەوێت بی ناسێتەوە بۆت لە ماڵپەر و پێگەکان هەمان ئەو کاڵایەت بۆ بدۆزێتەوە چ بۆ کڕین بێت یاخوود هەر مەبەستێکی دیکە و ئەپەکە دەتوانێت.\nئەپەکە لە ئێستادا زانیاری وێنە فۆتۆگرافی و کارە هونەرییەکانی بۆ زیاد کراوە و دەتوانێت بە وردییەکی زۆر باش وێنەکان جیا بکاتەوە و بیان ناسێت و هەروەها لینکی هاوپێچ و پەیوەست بخاتە بەردەستی بەکارهێنەرانەوە.\nهەروەها ئەپەکە دەتوانێت بە کامێرا خستنە سەر وشەکان ڕاستەوخۆ وەرگێڕانی زۆرترین زمانی جیهانی بکات کە ئەمەش ئەزمونێکی زۆر سەرنجڕاکێشە بۆ هەموو کەسەکان.\nبەزمەسات4 خولەک پێش ئێستا\nلە ئەهواز كوردێك كوژرا\nخەڵك –بەشی هەواڵ بەیانی ئەمڕۆ پێنج شەممە دوو كۆگای چەك و تەقەمەنی لە سەر ڕێگای هەولێر- موسڵ تەقینەوە. بەپێی سەرچاوەكان،...\nخەڵك –بەشی هەواڵ حوكمی سێدارەی ژنێكی كورد لە بەندیخانەی ناوەندیی مەهاباد جێبەجێ كرا. بەپێی ڕاپۆرتی ڕێكخراوی مافی مرۆڤی هەنگاو، ڕۆژی...\nخەڵك –بەشی هەواڵ كاسبكارێكی كورد لە شاری ئەهواز لەلایەن هێزە ئاسایشییەكانی حكوومەتی ئێرانەوە درایە بەر دەستڕێژی گوللە و كوژرا. بەپێی...


عێراق چاك دەبێتەوە؟\n84 جار خوێندراوەتەوە کات03:17 بەروار09-10-2019\nلە 26ی مانگی رابردوو لە هۆتێل بابیلۆن بووین لە شاری بەغدا، لەوێ (ملتقی الرافیدین) هەبوو كە تایبەت بوو بە باسی ئایندەی عێراق و ناونیشانی مولتەقاكەش (العراق یتعافی) بوو، واتە عێراق چاك دەبێتەوە. عەقڵی ئەكادیمی عێراقی و نێودەوڵەتی لەو مولتەقایەدا كۆكرابوونەوە. خەریك بوو بڕوا بەو ناونیشانە بكەم.\nحەشدی شەعبی بۆ چییە؟\nجۆن ویلكس، باڵیۆزی بەریتانیا كە لەگەڵ محەممەد غەبان، وەزیری ناوخۆی پێشووی عێراق و بەرپرسی ئێستای ئیدارەی هەموو هێزی حەشدی شەعبی و ئەحمەد ئەسەدی، ئەندامی پەرلەمان و گوتەبێژی حەشدی شەعبی لەسەر یەك ستەیج دانیشتبوون، بەپێكەنینەوە و بە مەبەست گوتی: "هەرچەندە ئێوە (شیعەكان -ئێرانییەكان) ئێمە بە شەیتانی مەزن دەزانن، من لێرەوە رای حكومەتی بەریتانیاتان پێدەڵێم لەسەر حەشدی شەعبی: ئێمە رێزی حەشدی شەعبی دەگرین، بەڵام ئەگەر ئێستا عێراق دەست بكات بە چاكسازی لەڕووی سەربازی و ئابوورییەوە، رەنگە بە 15 ساڵی دیكەش لێی دەرنەچن.\nپێش قسەی باڵیۆزی بەریتانیا، بەرپرسی ئیدارەی هەموو حەشدی شەعبی گوتی: "بۆ زانیاریتان هێزی حەشدی شەعبی لە 150 هەزار كەس پێكدێت". دوای ئەویش ئەحمەد ئەسەدی گوتی: "هێزی حەشدی شەعبی بەستراوەتەوە بە ئەمنی قەومیی عێراقەوە، دەستبردن بۆ ئەم مەلەفە، دەستبردنە بۆ تەواوی ئاسایشی نەتەوەیی عێراق!"\nباڵیۆزی بەریتانیا گوتی: "ئێمە كار لەگەڵ ئەمری واقیع دەكەین، حەشدی شەعبی هێزێكی سیاسی، ئابووری و سەربازییە".\nلێرە دەركەوت كە ئامانجەكانی پشتەوەی هاتنی داعش چی بوون. ئەو ئامانجانە خۆی لە چەند خاڵێكدا دەبینێتەوە:\nیەكەم: لە 2014 كاتێ پێنج فیرقەی سوپای عێراق و پۆلیسی فیدراڵی بە شەو و رۆژێك بەرامبەر 300 چەكداری داعش شكستیان هێنا، بۆ ئەوە بوو بڵێن سوپای دەوڵەت (كە 120 هەزار سەربازی هەبوو) ناتوانێ دەوڵەت بپارێزێ. حەشدی شەعبی دروستكرا و كران بە قارەمانی پاراستنی عێراق، ئێستا لە هەر دانیشتنێكدا لە عێراق دەبێ وەك هێزێكی پیرۆز باسی حەشدی شەعبی بكەی. محەممەد غەبان گوتی: "ئێستا هەیكەلی حەشدی شەعبی زۆر نزیكە لە هەیكەلەی وەزارەتی بەرگری!" واتە زۆر ئاسانە سبەینێ ئەوان شوێنی سوپاش بگرنەوە.\nدووەم: ئیرادەی سوننەكانی عێراقی شكاند، كە چیدی هێزێكی دیكە نەبێ لە عێراقدا بەرامبەر هێزی شیعە بوەستێ و هەر هێزێك دژی بەرژەوەندیی شیعە بوەستێ سەركوتیان دەكەن.\nسێیەم: ئەوەی لە عێراق دەسەڵات دەگرێتە دەست، دەبێ بە موبارەكەی حەشدی شەعبی بێ، نەك تەنیا سەرۆكی حكومەت، بگرە سەرۆكی كۆمار و پەرلەمانیش.\nچوارەم: ئێران حەشدی شەعبی وەكو كارتی گوشار لە دژی بەرژەوەندییەكانی ئەمریكا لە عێراق و دەوروبەری بەكاردەهێنێ.\nدەرهێنانی بەغدا لەژێر هەیمەنەی حەشدی شەعبی و ئێران، دەتوانین بڵێین مەحاڵە، چونكە نە دەرفەت و هێزی كودەتا هەیە، نە هێزێكی دەرەكی هێندەی ئێران بەهێز لەنێو عێراقدا هەیە. تەنانەت ئەگەر مەترسییەكە بوو بە راستیش، ئەوە بە فەتوایەكی دیكەی مەرجەعیەتی باڵا، ئایەتوڵڵا سیستانی، چۆن بۆ داعش حەشدی شەعبی دروست كرا، بۆ پاراستنی حوكمی شیعەش لە عێراق فەتوا دەدات.\nلە بودجەی 2019ی عێراقدا 10 ملیار دۆلار تەنیا لە كەرتی ئەمنی و هێزی حەشدی شەعبیدا خەرج كراوە. ئەندامێكی لیژنەی دارایی لە پەرلەمانی عێراق لە شاری نەجەف بە منی گوت: "لە 2020 بودجەی ئەمنی و هێزی سەربازی و حەشدی شەعبی زۆر لەوەی 2019 زیاترە!"\nلە رۆژی سێیەمی مولتەقاكە، من و سەعد بن تفلە ئەلعەجەمی، وەزیری پێشووی راگەیاندنی كوەیت لە تەنیشت یەكدی دانیشتبوون، باس باسی گەندەڵی بوو لە عێراق، منیش پێمگوت: "ترستان نییە جارێكی دیكە عێراق كوەیت داگیر بكاتەوە؟ گوتی بۆ؟ گوتم، ئێ ئەو هەموو ملیار دۆلارانەی عێراق بەشی ئەم هەموو گرووپانە ناكەن، رەنگە بیر لە ئێوە بكەنەوە و بڵێن پارەی زۆریان هەیە و دیسان كوەیت لەلایەن عێراقەوە داگیر بكرێ". وەزیرەكە هەندێك تەماشای منی كرد و گوتی وەڵڵا مەعقولە و هەموو كاتێ ئەو ترسەمان هەیە.\nلە دەرەوەی هۆتێلەكە چ باس بوو؟\nشارەزایی باشم هەیە لە ناوچەكانی بەغدا چونكە نزیكەی دوو ساڵ لەو شارە ژیاوم. بەنێو شاردا گەڕاین، ناوچەی كەڕادە، پێشتر یەكێك بوو لە ناوچە جوانەكانی بەغدا، ئێستا جگە لە لافیتەی رەش بۆ حوسەین هیچی دیكە نابینی، تەنانەت یەك مزگەوتی تێدا نەماوە و هەموو بوونەتە حوسەینییە و هەرچی سوننەیە ئەوێیان چۆڵ كردووە. دەچیتە نێو كۆڵانەكانی هەر ناوچەیەكی بەغدا جگە لە زبڵ و خاشاك و پیسی هیچ نابینی.\nخەڵك لەوێ خۆپیشاندان دەكەن و دەڕژێنە سەر شەقامەكان، لەبەر ئەوەی بێكاری گەیشتووەتە سەرووی 70%، دەرچووانی زانكۆ و بێكارەكان ئەو بۆمبە تەوقیتكراوەن كە بە حكومەتدا دەتەقێن، دەڵێن گەندەڵی رۆژ بە رۆژ زیاتر دەبێ، سیاسییەكانی ئێمە هیچ چارەسەریان پێ نییە و جگە لە دابەشكردنی پشك لە نێوان خۆیان ئاگایان لە میللەت نەماوە.\nدوای 16 ساڵ لە نەمانی رژێمی سەددام حوسەین، پرۆژەیەكی نوێ لە بەغدا نابینی، هێشتا بەغدای ساڵی 2003 یە. لەنێوان بودجەی 2018 بۆ 2019 تەنیا بۆ مووچە 16% زیاد كراوە، عێراق لە داهاتی فیعلیی خۆی 51%ی دەداتە مووچە كە دەكاتە نزیكەی 37 ملیار دۆلار.\n%70ی بودجەی عێراق كە بۆ پرۆژە دادەنرێ خەرج نابێت، كەسیش ناڵێ ئەو پارەیە بۆ كوێ دەڕوات؟\nعادل عەبدولمەهدی، سەرۆكوەزیرانی عێراق لە گوتارەكەیدا بۆ خۆپیشاندەرانی عێراق كە لە نیوەی شەوی 3/10/2019 بڵاوكرایەوە، گوتی مووچە بۆ هەر ماڵێكی هەژاری عێراقی دابین دەكەین. ژمارەی ئەو ماڵە هەژارانەی لە عێراق هەن ملیۆنێك و 250 هەزار خێزانن. بە گوێرەی ئامارە فەرمییەكانیش هەموو ساڵێ نزیكەی یەك ملیۆن كەس لە عێراق لەدایك دەبن!\nپارە دەدرێتە مووچە و مووچەش هەمووی دەڕواتە دەرەوە، بیر لە ئاوەدانیی عێراق ناكرێتەوە، نە شەقام و رێگاوبان، نە نەخۆشخانە و خوێندنگا و پرۆژەی ستراتیژی، تەنیا مووچە و مووچە. ئەگەر هەموو خەڵكی عێراق مووچە وەربگرن و پڕۆژەی خزمەتگوزاری پێشكەش نەكرێ، خۆپیشاندان بەردەوام دەبن، عێراق هەمیشە وڵاتێكی ناجێگیر دەبێ و لە ئایندەیەكی نزیكدا (تعافی) نابینێ.


بێرێزی کردن بە فەرهەنگی کورد لە لایەن بەرپرسی ستادی ئەمری بە مەعرووف و نەهی لە مونکێر\n16:56 - 17 بانەمەڕ 2719\nئاژانسی کوردپا: بەرپرسی ستادی ئەمری بە مەعرووف و نەهی لە مونکێری پارێزگای سنە، جارێکی دیکە دەستی بە بێڕیزی بە فەرهەنگ و کولتووری هاووڵاتییانی کورد، کرد.\n\_"مەحموود ئەڵڵا مورادی\_"، بەرپرسی ستادی ئەمری بە مەعرووف و نەهی لە مونکێر، لە کۆبوونەوەیەکدا، ڕەخنەی لە هەڵپەڕکێی کوردی گرت و ڕایگەیاند: هێندێک لە ئیدارە و دامودەزگاکانی حکوومەتی بەپێچەوانەی بەهاکانی شۆڕشی ئیسلامی دەجووڵێنەوە و ئەمەش جێی ڕەزامەندیی ئێمە نییە.\nئەو ئەندامە خۆجێیەی سپای پاسداران هەروەها دەڵێت: بەڕێوەبردنی بەرنامەگەلێک لە دەرەوەی چوارچێوەی بەهاکانی نیزام، جێگای نیگەرانییە و دەبێت ئەو دامودەزگایانە، کە ئیزنی وەها بەرنامەگەلێک دەدەن، بەرپرسیار بن.\nمەحموود ئەڵڵا مورادی، بە ئاماژەدان بە فێستیڤاڵی هەڵپەڕکێی شاری بانە ڕایگەیاند: خەڵکی شاری بانە، لە ساڵانی پاش سەرکەوتنی شۆڕشدا، لە خۆبردوویی زۆریان بۆ پاراستنی بەهاکانی نیزام داوە و ئێستا بە جێگای ڕیزگرتنیان، بەرنامە و فێستیڤاڵی هەڵپەڕکێ بۆ ئەوان بەڕێوە دەبەن.\nناوبراو هەروەها وتی: سەرەڕای بەڕێوەبردنی ئەم جۆرە بەرنامە بێ‌بەهایانە لە سنە، سپای پاسداران لە پارێزگای سنە، لە ڕێگای بەرنامە بەبه‌هاکان ڕاوەستاوە و کار و چالاکی دەکات.\nئەمە دووهەمین جارە کە ئەو دەستوپەیوەندییە خۆجێیەی سپای پاسداران لە شاری سنە، لەم ماوەیەدا، دەستی بە بێڕێزی کردن بە فەرهەنگ و کولتووری کورد کردووە.\nلە ڕۆژی ناولێنانی ڕۆژێک بۆ سنە بە ناوی \_"ڕۆژی سنە\_"، کە پیلانی دامودەزگاکانی حکوومەتی لەو شارەدا بووە و بۆ پەردەپۆشکردنی گەندەڵییەکان، سەرکوتکردن و ڕانتخواریی ڕێژیمە، ڕۆژی ٦ی بانەمەڕیان وەکوو ڕۆژی سنە، دیاری کرد و ناوبراو دەستی بە بێڕێزی بە کەلتوور و فەرهەنگی هاووڵاتییان، لەو شارەدا کرد.\nمەحموود ئەڵڵا مورادی، بەرپرسی ستادی ئەمری بە مەعرووف و نەهی لە مونکێر، لەدایکبووی شاری دیواندەرە و دانیشتووی شاری سنەیە.


پەیامێك لە هاوڕێیانی گروپی شانۆی (ناوەندی كاژاوی كوڕان)ەوە - بنکەی روناکبیریی گەلاوێژ :: Gelawej\nشانۆ Dec 29, 2020\nناوەڕاستی ساڵانی حەفتای سەدەی رابردوو، گروپێكی شانۆیی لە خوێندنگەی (ناوەندی كاژاوی كوڕان) بەهەوڵ و كۆششی كۆمەڵێك خوێندكاری خوێن گەرم و چالاكی ئەو سەردەمەی خوێندنگەكە دروستبوو.\nهونەرمەندی خوالێخۆشبوو ئاسۆ عمر سوارەیەكێك بوو لە ئەندامە چالاك و بەتواناكانی ئەو گروپە شانۆییە (شانۆی كاژاو)، هەروەها شانۆی چالاكی قوتابخانەكان .\nدەكرێ بەیەكەم دەركەوتن و درەوشانەوەی راستەقینەی بەهرەو تاوناكانی كاكە ئاسۆ لەقەڵم بدرێت، هەر لەو سەرەتا گەشەوە ئێمەی ئەندامانی گروپەكە هەستمان بەتوانا و لێهاتویی ئەم هونەرمەندە كرد.\nئەو سەردەمە هەم لەخوێندنگەی كاژاوو هەم بۆ وەرزی چالاكی قوتابخانەكان گروپەكەمان دەبوایە بەرهەمی شانۆیی ئامادە بكات، بۆ ئەم مەبەستەش كاكە ئاسۆ یەكێك بوو لەو خوێندكارە بەهرەمەند و چالاكانەی هەمیشە ئامادەیی خۆی نیشان ئەداو بەگیانێكی داهێنەرانەوە بەشداری چالاكیەكانی دەكرد.\nئەو شانۆگەری و ئۆپەرێتانەی كاكە ئاسۆ رۆڵی جوانی تێدا بینین ئەمانەبوون:-\n1- شانۆیی (زەرفە شین) نوسینی تاهیر صالح سعید ، دەرهێنانی جمال غەمبار.\n2- شانۆیی (دایكی فەلەستین) ئامادەكردن و دەرهێنانی جەمال غەمبار. ئەم شانۆییە لە كۆمەڵە شیعری (شێركۆ بێكەس ، محمود دەروێش ، جمال غەمبار ، مامۆستا سەلام مەنمی) وەرگیراوە.\n3- ئۆپەرێتی (وەرزی سەرهەڵدانی فەرهاد) لەنوسینی انور قادر جاف ، دەرهێنانی مامۆستا ئازاد جلال ، ئەم ئۆپەرێتە لەگەڵ ئامادەیی سلێمانی كچانی ئێواران لە چالاكی قوتابخانەكان پێشكەش كرا لەو ساڵەدا لەسەر ئاستی قوتابخانەكان دووەمی سلێمانی بوو.\n4- شانۆیی (بەرەو ڕوناكی) ئامادەكردن و دەرهێنانی جەمال غەمبار ، ئەم شانۆییە لە هەوێنی شیعری (مامۆستا ع.ح.ب) وەرگیراوە.\nشایەنی باسیشە كە خانەوادەی بەڕێزی كاكە ئاسۆ بەتایبەتی مامۆستا عمری باوك هاندەرێكی سەرەكی بوو بۆ ئەوو بۆ ئێمەش ئیتر ئەوە سرەەتایەكی رۆشنبوو بۆ ئەوەی كاكە ئاسۆ داهێنانی خۆی پەرەپێبدات و ساڵانێكی دواتر ببێتە ئەستێرەیەكی گەشی شانۆ و درامای كوردی.\nگروپی شانۆی ناوەندی كاژاوی كوڕان جگە لە كاك ئاسۆی خوالێخۆشبوو پێكهاتبوو لەهەریەك لەم بەڕێزانە (جەمال غەمبار، بەهادین ابراهیم، شەهید ئاوات عبدالرزاق، بێستونی ئەحە رەش، كریم عبدالله كە ناسراوە بە كریم بەگ، دكتۆر یاسین كریم أمین، كامەران صالح كارگەچی، بایز محمود).\nئێمە وەك گروپی شانۆیی كاژاو شانازی دەكەین كە رۆژانێك هاوسەفەری داهێنانی هونەری كاكە ئاسۆ بوین، مەرگی ناوەندەی كاكە ئاسۆ زامێكە وا زوو ساڕێژ نابێت و ئاگری خەمێكە وا زوو دانامركێتەوە.\nلەخوای پەروەردگار دەپاڕێینەوە سەبوری هەموومان بدات كاكە ئاسۆ بە خەرمانێك داهێنانی هونەرییەوە نەمری بۆ خۆی تۆمار كرد.\nسڵاو لەگیانی چاكی ئەم هونەرمەندە گەورەیە.\nگروپی شانۆیی كاژاوی كوڕان


دوو هاووڵاتیی خەڵکی مەهاباد بۆ زیندانی ناوەندیی ورمێ ڕاگوێزران چارەنووسی فەرزاد سامانی لە گرتنگەی ئیتلاعاتی سپای ورمێ ناڕوونە سپای پاسداران پاش ڕێوڕەسمی بەخاکسپاردنی دوو هاووڵاتیی خەڵکی پیرانشار گڵکۆکانیانی بە بتۆن داپۆشاند شاناز سادقی‌فەر لەلایەن دادگای پێداچوونەوە بە ٥ ساڵ و ڕۆژێک زیندانیی تەعزیریی مەحکووم کرا شادمان بەنی بەشەر لە زیندانی ناوەندیی سنە ئازاد کرا محەممەد سەلەحشوور لە زیندانی ناوەندیی ورمێ ئازاد کرا دوو برا بەهۆی تەقەی ڕاستەوخۆی هێزەکانی سپا لە پیرانشار گیانیان لەدەست دا بەرپرسانی زیندانی ورمێ لەگەڵ مەرەخەسیی دەرمانیی زیندانییەکی سیاسی دژایەتییان کرد هاووڵاتییەکی مەریوانی بە دانانی بارمتە بە شێوەی کاتی ئازاد کرا هاووڵاتییەکی خەڵکی پیرانشار بۆ جێبەجێکردنی حوکمەکەی ڕەوانەی زیندانی نەغەدە کرا\n22:01 - 19 گەلاوێژ 2719\nئاژانسی کوردپا: پێشنوێژی هەینیی مزگەوتی جامیعی \_"قەوخ\_" لەسەر بڕیاری ئیدارەی ئیتلاعاتی سەقز، لەسەر کارەکەی لابرا.\nبەپێی هەواڵی گەیشتوو بە ئاژانسی هەواڵدەریی کوردپا، مامۆستا \_"سابیر خودا مورادی\_" پێشنوێژی هەینیی مزگەوتی \_"قەوخ\_"ـی سەقز لەسەر بڕیاری ئیدارەی ئیتلاعاتی سەقز و گوشاری ناوندەی گەورەی ئیسلامیی ڕۆژئاوای وڵات لەسەر کارەکەی لابراوە.\nبە وتەی سەرچاوەیەکی ئاگادار، ناوبراو لە بۆنە تایبەت و ڕووداوە نەخوازراوەکانی کۆمەڵگای کوردستان، ڕاشکاوانە هەڵوێستی دەردەبڕی و لێدوانی خۆی دەدا.\nئیدارەی ئیتلاعاتی سەقز و گوشاری ناوندی گەورەی ئیسلامیی ڕۆژئاوای وڵات، مەلایەکی ئایینیی شیعە مەزهەبی بە جێگای ناوبراو لەسەر کار داناوە و ئەوەش ناڕەزایەتیی خەڵکی لێکەوتووەتەوە.\nلەو پەیوەندییەدا، ڕۆژی چوارشەممە، ڕێکەوتی ١٦ی گەلاوێژ، \_"عیزەت حەلاق\_"، ئەندامی شۆرای مەکتەبی قورئانی کوردستان بۆ ستادی خەبەریی ئیدارەی ئیتلاعاتی سنه بانگهێشت کرا.\nئەو هاووڵاتییە تەمەن ٧٥ ساڵەیە بۆ ماوەی یەک کاتژمێر لە لایەن هێزە ئیتلاعاتییەکانەوە لێپرسینەوەی لێکرابوو.\nدوو هاووڵاتیی خەڵکی مەهاباد بۆ زیندانی ناوەندیی ورمێ ڕاگوێزران\n10:53 - 9 رەشەمه 2720\nچارەنووسی فەرزاد سامانی لە گرتنگەی ئیتلاعاتی سپای ورمێ ناڕوونە\n10:44 - 9 رەشەمه 2720\nسپای پاسداران پاش ڕێوڕەسمی بەخاکسپاردنی دوو هاووڵاتیی خەڵکی پیرانشار گڵکۆکانیانی بە بتۆن داپۆشاند\n10:32 - 9 رەشەمه 2720


ئه‌و ئه‌ستێره ناودارانه‌ی بۆڵیوود كه مسوڵمانن\n:: AM:11:14:10/01/2021 \nله دوای هۆڵیوود له ئاستی دنیا و بۆ به‌رهه‌مهێنانی فیلمی سینه‌مایی، دنیای بۆڵیووده له هیندستان كه ساڵانه ده‌یان فیلمی پڕۆفیشناڵی هیندی به‌رهه‌م دێنێت و به‌شێك له ئابووریی ئه‌و وڵاته، پێوه‌ست ده‌بێ به فیلمه‌كانی. له‌ناو ئه‌ستێره زۆر ناوداره‌كانی بۆڵیوود، ژماره‌یه‌ك ئه‌ستێره هه‌ن كه به ئاین مسوڵمانن، بۆیه پێگه‌ی "فه‌رفیش"ی میسری ئاماژه‌ی به ژماره‌یه‌ك ناوی مسوڵمان له دنیای بۆڵیوود كردووه.\nشارۆخ خان كه ناوێكی زۆر دیاری ئه‌و دنیایه‌یه و له دنیای عه‌ره‌بیدا زۆرترین هه‌واداری هه‌یه، جیاله‌وه‌ی ئه‌كته‌رێكی ناوداره، هاوكات به‌رهه‌مهێنه‌ره. تا ئێسته خاوه‌نی 80 فیلمه و ده‌یان خه‌ڵاتی پێ به‌خشراوه. هاوكات شارۆخ خان له خێزانێكی مسوڵماندا په‌روه‌رده كراوه.\nعومه‌ر خانیش كه به‌هه‌مانشێوه مسوڵمانه و ئه‌كته‌رێكی زۆر ناوداری بۆڵیووده، هاوكات به‌رهه‌مهێنه‌ر و ده‌رهێنه‌ریشه. زیاتر له 30 ساڵه له‌و بواره‌دا كار ده‌كات و خاوه‌نی ده‌یان فیلمی سینه‌ماییه.\nسه‌یف عه‌لی خان كه ده‌كاته هاوسه‌ری كارینا كاپووری ئه‌كته‌ری ناودار. خۆی ئه‌كته‌رێكی زۆر ناوداری دنیای بۆڵیووده و خاوه‌نی ده‌یان فیلمی سینه‌ماییه، ئه‌ویش له خێزانێكی مسوڵماندا په‌روه‌رده كراوه.\nعارف خان كه پێرار به‌هۆی نه‌خۆشیی شێرپه‌نجه كۆچی دوایی كرد، به‌پێی نه‌ریت و شه‌ریعه‌تی ئیسلام له شاری بۆمبای له هیند به خاك سپێرا، ئه‌ویش ئه‌كته‌ر و ده‌رهێنه‌رێكی زۆر ناوداری دنیای بۆڵیوود بوو.\nفه‌ریده جه‌لالیش خاتوونه ئه‌كته‌رێكی زۆر ناوداری دینی بۆڵیووده، زیاتر له 50 ساڵه له‌و بواره‌دا كار ده‌كات و جیا له سینه‌ما، چه‌ندان كاری ته‌له‌ڤزیۆنیشی هه‌یه، فه‌ریده له زیاتر له 200 به‌رهه‌می هونه‌ریی به‌شداریی كردووه.\nسه‌لمان خان كه ئه‌كته‌رێكی زۆر ناوداری دنیای بۆڵیووده و زۆرترین هه‌واداری له دنیادا هه‌یه، ئه‌ویش له خێزانێكی مسوڵماندا په‌روه‌رده بووه. زیاتر له 30 ساڵه له بواری سینه‌مادا كار ده‌كات و خاوه‌نی ده‌یان فیلمه.\nجیا له‌و ئه‌ستێرانه‌ی ئاماژه به ناوه‌كانیان دراوه، ده‌یان ئه‌كته‌ر و به‌رهه‌مهێنه‌ر و ده‌رهێنه‌ری سینه‌مایی له دنیای بۆڵییودا كار ده‌كه‌م كه به ئاین، مسوڵمانن. ئه‌مانه‌ی لێره‌دا ئاماژه به ناوه‌كانیان دراوه، ته‌نیا نموونه‌ن.\nئه‌م بابه‌ته 214 جار خوێنراوه‌ته‌وه\nڕووداوێكی سەیر لە نەخۆشخانەیەكی هەولێر ڕووی دا\nجیاوازیی ئاماژه‌كانی گێڕی P و N چییه؟\nلە مەریخەوە یەكەم تۆماری دەنگی بە زەوی گەیشت\nخاوه‌ن تۆیۆتا هیولێكس ئاگاداری ئه‌م كێشه‌یه بن\nژنێك له‌ماوه‌ی دووگیانیدا به منداڵی دووه‌میش دووگیان بوو


گورزی کەمەرشکێنی گەریلا دژی تورکیا بەردەوامە: ١٥ سەربازی دیکە کوژران – کوردی – RojNews.News\n19/05/2022 - 3:52:45 pm\nهەپەگە ڕایگەیاند، لە چالاکییەکانی گەریلاکاندا لە ناوچەکانی زاپ و ئاڤاشین ١٥ داگیرکەر تورک سزادران و چادرێکی داگیرکەرانیش خاپوورکرا.\nئەمڕۆ ناوەندی ڕاگەیاندن و چاپەمەنیی هەپەگە ڕاگەیەندراوێکی لەبارەی چالاکییەکانی ٢٤ کاتژمێری ڕابردووی گەریلاکان لە ناوچەکانی زاپ و ئاڤاشین بڵاوکردەوە و ڕایگەیاند: گەریلاکن ڕۆژی ١٧ی ئایار لە گۆڕەپانی شەهید دڵگەشی مەرڤانۆس چالاکییان دژی داگیرکەران ئەنجامداوە، لە ئەنجامی چالاکییەکەدا دوو داگیرکەر سزادران و داگیرکەرێکیش برینداربووە.\nئاماژەی بەوەشکردووە، دوێنێ ١٨ی ئایار داگیرکەران هەوڵیانداوە بە چەکی کیمیایی هێرش بکەنە سەر وەرخەلێ، بەڵام گەریلاکان بە چەکی قورس و تەقاندنەوە چالاکییان لەدژیان ئەنجامداوە و ناچاریان کردوون پاشەکشە بکەن لە ناوچەکە.\nهەر بەپێی ڕاگەیەندراوەکەی هەپەگە، دوێنێ ١٨ی ئایار گەریلاکان زنجیرەیەک چالاکییان لە سنووری ناوچەی زاپ دژی سوپای تورک ئەنجامداوە و لە ئەنجامدا ١٣ داگیرکەر کوژران و گورز لە هێلیکۆپتەرێک دراوە و چادرێکیش خاپوورکراوە، جگە لەوەش تەرمی دوو داگیرکەر کەوتوونەتە دەست گەریلاکان.\nهەر بە پێی ڕاگەیەندراوەکەی هەپەگە، لە دوو ڕۆژی ڕابردوو سوپای تورک ٥٦ جار چەکی کیمیایی لە ناوچەکانی زاپ و ئاڤاشین بەکارهێناوە.\nلەبارەی هێرشە ئاسمانیی و تۆپبارانەکانی دەوڵەتی تورکیشەوە، هەپەگە ڕایگەیاندووە، سوپای تورک ٣٣ جار ناوچەکانی زاپ و مەتینا و خواکورکی بۆردوومان و تۆپباران کردووە.\nدەوڵەتى داگیرکەرى تورک چەند گوندێکى ڕۆژئاواى کوردستان تۆپباران دەکات


لە ململانێی سیاسییەوە بۆ ململانێی خێڵ\n9/2/2019 10:20:26 AM\n3622 جار خوێندراوەتەوە\nرەسول حەمزاتۆڤ، لە کتێبی داغستانی مندا وتەیەکی جوانی نوسیوە:" ئەگەر خەنجەرت لەبەر پشتی خۆت بینی، بزانە خەڵکیش پیاوە! ".\nئەمەش واتای ئەوەیە ھەرچەندە بەھێزیش بیت، پێویستە حیساب بۆ بچووکترین شتیش بکەیت و رێزی ھەموو شتیک بگریت. بەڵام لە کوردستان نەک ھەر ئەمە ناکرێت، بەڵکو رێک پێچەوانەکەی ئەنجام دەدرێت، ھەر کاتێک ھێزێک ھەست بە بەھێزبوونی دەسەڵاتی خۆی دەکات، ھەموو ئەوانەی تر نەک پشتگوێ دەخات، بەڵکو سوکایەتییان پێدەکات و تەنانەت ھەوڵی سڕینەوەشیان دەدات!\nھەرچەندە ئەو بەھێزبوونانەی ھێزەکانی کوردستانیش، دەرئەنجامی گەشەسەندنی خودی خۆیان و پێگەیشتنی خۆیان وەک ئەقڵێکی پێشکەوتوو و ئەفراندە نیە، ھێندەی ئەنجامی بە کۆیلە بوون و پاشکۆبوونی ھێزە ھەرێمیەکانی ترە. ئێمە دەبینین لە پەنای ھەر کۆیلەیەکی خۆ بەھێزو بەزلزان، زڕتەسۆرێکی ھەرێمی وەستاوە، کە داری داوەتە دەست و داریشی لەسەر بەرزرکردووەتەوە!\nرەفتارەکانی ھەموو ھێزەکانی کوردستان ئەمڕۆ بە ئاشکرا ئەو مۆرکەی پێوە دیارە، بە تایبەتیش یەکێتی و پارتی!. بەڵام ئەوەی دەرھاویشتەکانی مەترسیدارتر دەکات و خەریکە ترسناکتر بەدیاردەکەوێت، لە خۆبایی و بەخبوونی پارتیە، کە خەریکە بەڕاستی باوەڕ بەخۆی بکات، کە بەھێزترین حزبی کوردستانە و خاوەنی ٤٥ کورسیە!. لە خۆبایی بوونی ئەو ھێزھوایکردووە، کە کرۆکە خێڵەکییەکەی خەریکە چوارچێوە حزبەکەی بە ئاشکرا ھەڵدەدڕێ و لە ململانێی نێوان حیزبەکانەوە، دۆخەکە بە ئاڕاستەی ململانێی نیوان خێڵەکان و گەڕانەوە بۆ خاڵی سفردەبات!." ھەموو شتێک لە پێناو مانەوەی بنەماڵەکەم و بنەماڵەکەشم لە پێناو مانەوەی خۆم". ئەم زەنگە زۆر مەترسیدارە و کاریگەرییەکی ترسناکی لەسەر کۆی مەسەلەی کورد لە قۆناغی ئێستادا ھەیە.\nململانێی پارتییەکان لەگەڵ خێڵە گەورەکانی کوردستان، لە مێژووی ئەو حزبەدا، خاڵێکی بەرچاو و دیاربووە، تەنانەت فاکتەرێکی گرنگ و سەرەکیش بووە لەسەر دابەش بوونی خێڵەکان بەسەر دوو بەرە، بەرەی حکومەت و بەرەی دژە حکومەت، بەشێکیان ناویان لە خۆیان نا پێشمەرگە و چەتری خەباتی نەتەوەییان خستە خزمەتی خۆیانەوە، بەشەکەی تریش ناوی جاشیان پێبڕا. کە بەداخەوە لە کرۆکدا ئەوەی ھەردوو لای دەبزواند، ململانێ خێڵەکییەکە بوو نەک شتێک بەناوی مەسەلەی کورد و گیانی نەتەوایەتی.\nلە قۆناغی ئێستادا پارتی دیموکراتی کوردستان، یاخود وردتر بنەماڵەی بارزانی، خەریکە حکومەت و ململانێ سیاسییەکان بە ئاڕاستەی جڵەوکردنی خێڵە گەورەکانی تری کوردستان ئاڕاستە دەکەن، کە ئەمە وایکردووە و بە داخەوە، بەشێکی گرنگ خێڵە گەورەکانی تری کورد، کە ھەموویان ئەگەر خۆیان پێ لە بارزانییەکان گەورەتر نەبێت کەمتر نیە، بە ئاڕاستەیەکی تر کاربکەن و ھەوڵبدەن بۆ تێکشکاندنی ئەو بنەماڵەیە پەنا بۆ ھەموو شتێک ببەن، دیارە لە دۆخێکی ھەستیاری وەکو ئەمڕۆی ناوچەکە و کوردستانیش، زۆر باوەشی گەرمتر کراوەیە و زیاتر رێزیان پێشکەش دەکات. ئەمەش لە کۆتاییدا کورد لە جیاتی شەڕی نێوان حزبەکان بە شەڕی نێوان بنەماڵە و خێڵەکان خەریک دەکات. بڵاوبوونەوەی دنگۆی دروستکردنی فەوج لە لایەن کۆمەڵێک خێڵ و ھۆزی گەورەی باشوری کوردستان، دەکەوێتە ئەو چوارچێوەیەوە. بۆیە دیسان بۆ ئەوەی نیو سەدەی تر گوێی ئەم میللەتە بەشەری جاش و پێشمەرگە کاس نەکرێت، پێویستە ئاڕاستەی ململانێکان بە ئاقارێکی تری وادا بڕوا، خزمەت بەیەکڕیزی و بە سیاسیکردنی ھێزەکانی سەر گۆڕەپانی باشور بکات. با ئەمجارەیان شەڕی ناوخۆیی حزبەکان بچووکتر نەکرێتەوە بۆ شەڕی نێوان بنەماڵە و خێڵەکان،کە زۆر مەترسیدار و ترسناکترە.


قارەمان مەمەند/ شەپۆلێکی شین یا سور: هەڵبژاردنەكانی ویلایەتە یەكگرتووەكانی ئەمریكا ساڵی ٢٠١٨\nهەڵبژاردنەکانی وەرزی ناوەڕاستی ویلایەتە یەكگرتووەكانی ئەمریكا- دەکرێ بە شەپۆلی شین یان سوور ناوبنرێ لەسەر بنەمای دەرەنجامەکانی هەڵبژاردنەکەوە. هەڵبژاردنەکە، بۆ ٣٥ ئەندامی سینات- ئەنجومەنی پیران، ٣٩ حاكمی ویلایەتەكان و ٤٣٥ ئەندامی ئەنجوومەنی نوێنەران. هەروەها لە کۆی ٩٩ ئەنجومەنی یاسادان- نوێنەران و سینات لەسەرئاستی ویلایەتەکان ٨٩ دانەیان هەڵدەبژێردرێنەوە، کە کۆی هەمووی دەکاتە شەش هەزار و شەست و نۆ کورسی. هەروەها ١٥٧ پڕۆژەی یاسایی لە ٣٤ ویلایەتدا دەخرێتە دەنگدانەوە، لە بوارەکانی باج، ماددە هۆشبەرەکان، بیمەوی تەندروستی، پەروەردەو مافە مەدەنی و سیاسیەکان و..هتد.\nدیموکراتەکان دەیانەوێ كۆنتڕۆلی، سینات ( ئەنجوومەنی پیرانی ئەمریكا) بكەن، بە بەدەستهێنانی تەنها دوو كورسی تر بۆ ئەوەی ژمارەی كورسییەكانیان ببێت بە ٥١ كورسی، لە ڕووی مێژوویەوە لە ئەمریكا ڕوودانی ئەمە زەحمەتە، چونکە چوارساڵە ئەوە ڕووینەداووە و هەروەها کۆمارییەکان زۆربەی کات سەرکەوتووبونە لەکۆنترۆلکردنی سینات. دیموکراتەکان دەیانەوێ بە کۆنتڕۆلکردنی ئەنجوومەنی پیرانی ئەمریکا، ئاڵۆزی بۆ تڕمپ لە ماوەی دوو كۆتا ساڵی داهاتووی لە ئۆفیسەكەی دروست بكەن؛ چونکە ئەنجوومەنی پیرانی بۆ سەرۆکی ئەمریکا زۆر گرینگە- لە پڕۆسەی پیادەکردنی سیاسەتی دەرەوەیدا، بە تایبەتی لە ڕێگای لیژنە گرینگەکانی، وەک لیژنەی پەیوەندییە دەرەکییەکان و لیژنەی هەواڵگری – ئەم دوو لیژنەیە لە ئێستادا نزیکو هاریکاری ترەمپن لە سیاسەتەکانیدا.\nسەرەڕای هەموو ئەم ووردەکاری وپرسانەی کە هەڵبژاردنی بۆ دەکرێ لە سەرئاستی فیدڕالی و ویلایەتەیکان و شارەکاندا، دواجار ئەم هەڵبژاردنە بە ڕیفراندۆم لەسەر کارو و ڕیژەی دەنگەکانی سەرۆکی ئەمریاکا دادەنرێ. هەروەک چۆن لە قوتابخانەکاندا خویندکاران هەڵسەندگاندن و تاقیکردنەوەی وەرزی و نیوەی ساڵیان بۆ ئەنجامدەدرێ، بەم چەشنە سەرۆکی ئەمریکا ش لەبەردەوم تاقیکردەنەوەیەکی گەورەدایە لە هەڵبژاردنەکانی وەرزی ناوەڕاستی ویلایەتە یەكگرتووەكانی ئەمریكای ساڵی ٢٠١٨دا.\nئەمریكییكان، پێیان وایە کە کۆمەڵگای ئەمریکی دووچاری کێشەیەکی قوڵ بووە و دابڕاون لە یەکتری و کەوتونەتە ناو ململانەیەکی سیاسی و ڕەگەزی و چینایەتی وەها کە مەترسی لە سەر پرسە نیشتمانی و چارەنووسسازەکانی ئەمریکا دروستکردووە. پرسە سیاسییەكان لە ئەنجامی ململانێی كۆماری و دیموكراتەكان بە چەق بەستن گەیشتووە. بۆیە هەموو پێشهاتەكان بەرەو ئەوەیە، كە ئەمریكییەكان زیاتربەلای دیموکراتەکان لەم هەڵبژاردنەکانی وەرزییەدا دەنگبدەن، بە ئاراستەیی ئەوەی شڵەژان لە واشینتۆن دروستبكەن و تەكان بەر بە پڕۆسەی سیاسی بدەن. سەرەڕای ئەوەی لە كاتێكدا دەرفەتی كار هێشتا لە ئاستێكی بەرزدایەو ئابووری بە شێوەیەكی بەرچاو گەشەی كردووە كە لە بەرژەوەندی هەموو چینەکان دایە.\nهەروەها ژمارەی ئەو ئافرەتانی لە هەموو ئاستەکانی فیدڕالی و ویلایەتەیکان و شارەکاندا خۆیان هەڵبژاردووە، ژمارەیەکی پێوانەیی و مەزنە لە ڕووی مێژوویەوە، یەکەم جارە ئەوە ڕووبدا- ئەمە هەر لە قازانجی دیموکراتەکانە. چونکە بۆ یەکەم جار ڕەگەز و نەتەوەکانی تری ناو ئەمریکا ڕیژەیەکی بەرچێ‌و لە نوێنەریان هەیە بۆ ئەو هەلبژاردەنە، بەتایبەتی دانیشتوانی ڕەشپێستکان، لاتین، ئاسیایی- تەنانەت بەجۆرێک، چاوەڕواندەکرێ بۆ یەکەم جار خانمێکی موسڵمانی ئەمریکی ببێتە ئەندامی کۆنگرێس لە مێژووی ئەمریکا.\nلە پەنسلڤانییا، دیموکراتەکان لە هەوڵی بەدەستخستنی چوار تا شەش کورسیدان. هەروەها لە ویلایەتی نێوجەرسی بە ئومێدی بەدەستهێنانی چوار کورسی ترن. هەرچەندە لە ویلایەتی وێسکانس- کۆمارییەکان زۆر بە هێزن لە ڕووی ڕیکخراوەی، پارە، دەنگ و چالاکی سیاسیەوە، بەڵام هێشتا چێ‌وەڕێدەکرێ کە شتێکی چاوەڕواننەکراو ڕووبدا بۆ هەڵکشانی دەنگی دیموکراتەکان. سەرەرای کاریگەری سکۆت واڵکەری کۆماری وحاکمی ویلایەتەکە لە سەر پرسی هەڵبژارن. لە ویلایەتی نیوهامشایەر، ململانییەکی سەخت هەیە لەنێوان کرێس پاپێسی دیموکرات و ئەدی ئەدوارسی کۆماری.\nپێدەچێ، لە ماوەی پەنجا ساڵی ڕابردوودا ئەمە هەڵبژاردنێکی پێوانەیی و بێوێنەبێ؛ لە ڕووی ڕێژەی بەشداریکردنەوە- پێشبینی دەکرێ ڕیژەی بەشداربوون لە نێوان سەدا چل و پێنج بۆ پەنجا و پێنج بێ. بەڵام، خەڵک نیگەرانی زۆریان هەیە سەبارەت بە شیوازی کامپەینی هەڵبژاردنەکە، بەجۆریک پرسە گرینگەکان لەبیرکراوە، تەنها باس و خواستی ململانێی کۆماری و دیموکراتەکان دەبیسرێ. لەوەش زیاتر دۆناڵد ترەمپ توانیوەتی کە کلێچەکەی خۆی باش سوربکاتەوە لە فڕنەکەدا، پەیامی هەڵبژاردن لەوە کورتبکاتەوە کە ئەو هەڵبژاردنە سەبارەت "بەمنە منیش واتا ئەمریکا".\nدکتۆرا لە (سیستێمی یاسای نێودەوڵەتی)، دوو ماستەر سیستێمی یاسایی ویلایەتە یەکگرتووەکانی ئەمریکا و یاسای گشتی


ئێران هەڵوێستی خۆی لەسەر هێرشەکەی هەولێر و تەقینەوەکەی بەغداد دەربڕی\nوتەبێژی وەزارەتی دەرەوەی ئێران ڕایگەیاند، وڵاتەکەی بەردەوام پشتگیری لە ئاسایش و سەقامگیری عێراق دەکات و هەر کەسێکیش هەڕەشە لە لەو ئاسایشە بکات ڕەتدەکرێتەوە.\nسەعید خەتیبزادە، وتەبێژی وەزارەتی دەرەوەی ئێران لە کۆنگرەیەکی ڕۆژنامەوانیدا ڕایگەیاند، “عێراق لەسەر ڕەوتی گەشەسەندنی ناوخۆیی، کارەکتەرێکی چالاک و ڕۆڵێکی بنیاتنەر لە ناوچەکە دەگێڕێت، بەڵام کەسانێک لە ڕێگای تەقینەوە و کردەوەی تیرۆریستی، تێکدانی ئاسایش و دەیانەوێت ئەم ئامانجەی عێراق تێکبدەن”.\nوتەبێژی وەزارەتی دەرەوەی ئێران ڕاشیگەیاندووە، ” عێراق بەو توانایانەی کە هەیەتی دەتوانێت لەم رێڕەوە سەختانە تێپەڕێت و ئاسایش و سەقامگیری عێراق بەشێکی دانەبڕاوی ئاسایش و سەقەمگیری ئێران و ناوچەکە دەزانین و درێغی لە هیچ یارمەتیەک بۆ پشتگیری عێراقی دۆست و برا ناکەین”.\nبۆچوونی ئێران لەسەر ڕوداوەکانی ئەم دواییەی عێراق ڕەنگە پێچەوانەی ئەو بۆچونەبێت کە لەگەڵ چالاکی هەر گروپێکی چەکداری شیعەدا لە عێراق یەکەمجار پەنجەی تاوان بۆ خودی ئێران ڕادەکێشرێت.\nعێراق و ئێران\nتەقینەوە لە دوو بیری نەوتی كەركوك ڕویدا\nئەمریكا سزای نوێی بەسەر چەند لایەنێكی سوری سەپاند\nوەزارەتی گەنجینەی ئەمریكا سزای بەسەر هەشت كەس و 10 لایەنی سوریا سەپاند. ئاژانسی ڕۆیتەرز بڵاویكردەوە، ئەمڕۆ چوارشەممە وەزارەتی گەنجینەی …\nئەستەنبوڵ.. بەهۆی ئاگركەوتنەوەوە مزگەوتێكی مێژوویی لەناوچوو\nلە شاری ئەستەنبوڵ، مزگەوتی وانیکۆی مێژوویی لە ئوسکودار بەهۆی ئاگركەوتنەوەوە بە تەواوی لەناوچوو. ئاژانسی ئانادۆڵوی توركی ئاشكرایكردووە، بەپێی…\nوتەبێژی وەزارەتی دەرەوەی ئێران ڕایگەیاند، لەگەڵ نزیکبوونەوەی ساڵیادی تیرۆری قاسم سولەیمانیدا، دادگایەکی تایبەت بەو تیرۆرە ئامادە دەکرێت و…


فیلمێک تەنیا بۆ لێڕوانەری ئەوروپی – پەڕە 2 – Knwe.org\nسەرەکی » ئاراستە » فیلمێک تەنیا بۆ لێڕوانەری ئەوروپیپەڕە 2\nفیلمێک تەنیا بۆ لێڕوانەری ئەوروپی\nڕەنگە زۆرینەی بینەری کورد دڵخۆشبن بەوەی کە فیلمێک لەسەر کچانی ئێزیدی و کچانی شەڕڤان دروستکراوە. من خۆشم بەتاسەوە چاوەڕێی ئەم فیلمە بووم بیبینم، چونکە کەمترین گرنگی و ڕاکێشانی سەرنجی دەرەوەمان بە خۆمانەوە بینیوە. بۆیە من گومانم لەوە نییە کە زۆرینە بەم کارە دڵخۆشە بۆ ئەوەی کێشەی کورد و بوێری کچانی شەڕڤان بە دەرەوە بناسێنرێت. بەڵام پرسیارەکە ئەوەیە ئەم فیلمەی دروست دەکرێ لە چ ئاستێکە و تا چ ڕادەیەک دەتوانێ ڕووە ڕاستەقینەکەی بەرەنگاری و ئازایەتی شەڕڤانان نیشان بدات. یاخود ئەو زوڵم و ستەمەی بەرانبەر کچانی ئێزیدی کرا تا چ ڕادەیەک بە بینەر دەگات.\nفیلمی کچانی خۆر کە لە دەستپێکی ڤیستیڤاڵی فیلم لە سلێمانی نمایشکرا، بەتەواوی بێئومێدی کردم، چونکە لە فیلمەکەدا نەیتوانیوە بەتەواوی پەیامی کچانی ئێزیدی و شەڕڤانان بە جیهان بگەیەنێت! ڕەنگە ئەم قسانەی من زۆر لە هاوڕێیان نیگەران بکات، بەڵام من دوای بینی فیلمەکە بەر لاوازییەکانی کەوتم و دڵنیابوومەوە، بەگشتی پێش هەموو شتێک ئەوەی لە فیلمەکەدا بەدیدەکەی سیناریۆ زۆر هەژارانە و خراپەکەیەتی. لە هەندێ شوێندا بەتەواوی دیمەن و وردەکارییەکانی فیلمەکە ناڕوونە، هەروەها لە ڕووی پرەنسیپەکانی شەڕڤانان، جلوبەرگ و تەنانەت ئاڵاکانیشەوە، هەمان ناڕوونی پێوە دیارە. دەرهێنەری ئەم فیلمەکە (ئێڤا هەسن Eva Husson)، بەتەواوی کەم ئەزموونی لە فیلمدروستکردندا پێوە دیارە، هەرچەند ئەزموونی دەرهێنەر بە ژمارەی فیلمەکانیەوە نییە، بەڵکو بە وردبوونەوە و بەدواگەڕانی تایبەتە لەسەر ئەو تێمایانەی دەیەوێت ئیشی لەسەر بکات. جگەلەوەی کچانی خۆر فیلمی دووەمیەتی، بەڵام فیلمی یەکەمی بە هیچ شێوەیەک لەگەڵ ئیشکردنی ئێستایدا ناگونجێ. فیلمی یەکەمی بەتەواوی فیلمێکی سێکسوالییە، باس لە کۆمەڵێک هەرزەکار دەکات، کە بەنهێنی ئاهەنگی سێکسی ڕێکدەخەن و ماددەی هۆشبەر دەکێشن، دواتر چۆن ئاشکرا دەبێت و دایک و باوکیان دەزانن منداڵەکانیان ئەم کارە دەکەن، کۆی ڕووداوەکانی فیلمەکە لەم چێوەیەدا دەسوڕێتەوە.\nلەم فیلمەی ئێستاشیدا بەتەواوی ڕوونە کە زانیاری لەسەر کچانی ئێزیدی و شەرڤانان نییە یان زۆر کەمە، هیچ بەدواداچوون و لێکۆڵینەوەیەکی نەکردووە. ئەو دەیتوانی زانیاری باش کۆبکاتەوە، لانیکەم بە سەیرکردنی ئەو هەموو فیلمە دیکۆمێنتەرییە باشانەی لەبارەی شەڕڤانانەوە هەیە؛ یەکێ لەوانە فیلمە بە هێزەکەی ژنە دەرهێنەر ئەلبا سۆتۆرا (AlbaSotorra)یە بەناوی Commander Arian. ئەم دەرهێنەرە بەتەواوی خۆی لەنێو ڕووداوەکاندا ژیاوە بۆیە دەتوانێ کرۆکی فەلسەفەی پشت ئەو ئیرادە و بەرخۆدانە نیشان بدات. باس لە فەرماندە ئاریەن دەکات دوای برینداربوونی بە پێنچ فیشەک هێشتاش دژی دوژمنان لە بەرخۆداندایە. یان فیلمەکەی جۆی (Joey L) بەناوی (Born from Urgency) کە دواتر کتێبێکی وێنەیی لەبارەی شەڕڤانان بڵاوکردەوە بەناوی (ئێمە لە ئاگرەوە لە دایکبووین)، چەندان دۆکۆمێنتاری تر کە ناتوانم لێرەدا ناوی هەمووان بنووسم.\nمن دەزانم کە ژانری دۆکۆمێنتاری لەگەڵ درامی سینەمایی بەتەواوی جیاوازن، بەڵام پرسیارەکە لێرەدا ئەوەیە کە تاچەند دەهێنەر پێویستە لەنێو ڕووداوەکاندا بژێت و نزیکایەتی تەواوی هەبێت لە ڕووداوەکاندا، نەک تەنیا لەبارەیەوە بیستبێتت و لەسەری خوێندبێتەوە. تۆ دەتوانیت لە ژانری درامی سینەمایی زۆر فراوانتر و باشتر ئیش بکەیت و تاڕادەیەکی باش ئازادتریت، نەک تەنیا پەیوەست بیت بە گواستنەوەیەکی ڕیالیستی (واقعی) کە بەگشتی لە دۆکۆمێنتاریدا هەیە.\nئێڤای دەرهێنەر کە خۆی لە چاوپێکەوتنێکدا دەڵێ: لە ڕۆژنامەکاندا چەند بابەتێکی بینیوە لەبارەی کچانی ئێزیدییەوە و ئازایەتی شەڕڤانانەوە نووسراوە، پێی سەرنجراكێش بووە! واتا تاکە سەرچاوەی کاریگەر بۆ ئێڤا میدیا و ڕۆژنامە بووە کە ئەمەش هەرگیز ڕووی ڕاستەقینەی ڕووداوەکان دەرناخات. بۆیە دەشێ ئێڤا ئەم هەلەی قۆزتبێتەوە بۆ فیلم دروستکردن. فیلمەکە بەوە ناوی ڕۆیشتووە کە لەبارەی شەڕڤانانە بەڵام بە هیچ شێوەیەک ڕۆحێکی شەڕڤانانە بە لێڕوانەر نابەخشێ، هەر وەک چۆن ناتوانێ پەیامی کچانی ئێزیدیش بێت. چونکە زۆر ڕوواڵەتیانە باس لەو تراژیدی و هەژندە دەکات کە بەسەر کچانی ئێزیدیدا هاتووە، ئەو لە ڕێگەی ڕیزکردنی چەند دیمەنێکی سینەماتۆگرافی جوان دەیەوێت هەست و سۆزی لێڕوانەر بجوڵینیت. هەرچەندە شوێنی وێنەگرتنەکە وڵاتی جۆرجیایە، بەڵام نزیکایەتی دەبینی لەگەڵ سروشتی کوردستان، بۆیە گەر بە ناوەرۆکێکی باشتر ئامادەکاری بۆ فیلمەکە بکرابوایە ئەوا فیلمێکی زۆر کاریگەر و سەرکەوتوتر دەبوو.\nیەکێک لە کارەکتەرە سەرەکییەکان (بەهار) کە گوڵشیفتە ڕۆڵەکەی دەگێڕێ، ئەو کچێکی ئێزیدییە، بەڵام لە ڕۆڵبینینەکەیدا هیچ وێنەیەکی ڕوون نادات بە لێڕوانەر لەبارەی ژیانی ئێزیدییەکانەوە، هەروەها لەبارەی هەقیقەتی کچێکی ئێزیدی. بەهار بە سۆرانی قسە دەکات، هەندێ جاریش بە کرمانجی دەئاخڤێت! ئێمە هەموومان دەزانین کە دیالێکتی ئێزیدییەکان سۆرانی نییە، بەڵکو دیالێکتێکی تایبەت بە خۆیان هەیە. هیچ گومان لە توانای نواندنی گوڵشیفتەدا نییە، بەڵام من لەم فیلمەدا نەمدەتوانی تێکەڵ بە نواندنەکەی ببم. بەواتایەکی تر نەیتوانی ئەو ڕۆڵەی پێیدراوە بەباشی بیگێڕێت. دەشێ ئەمە کەمایەسی دەرهێنەر دەربخات، چونکە کاتێ دەر‌هێنەر بەتەواوی قوڵنەبێتەوە لە چیرۆک و تێمای فیلمەکەی ناتوانێت بەتەواوی کۆنسێپتەکە بە ئەکتەر بگەیەنێت.\nتەنانەت دەرهێنەر لە دیمەنی شەرەکانیشدا پێوەی دیارە کە هیچ ڕاوێژکارێکی سەربازی نییە، هەڵەی هێندە زەق و خراپ لە فیلمەکەدا هەیە، کە بەهار چەکەکەی لە دەستی ڕاست دەیگوازێتەوە دەستی چەپ، واتا ئەوەی کەمێ شارەزایی لە ئاستی پەروەردەی شەرڤانان هەبێت دەزانێت کە شەڕڤانان بە هیچ شێوەیەک بەم جۆرە شەڕناکەن. ئەوان پەروەردەیەکی سەربازییان هەیە و تاکتیک و تەکنیکی جەنگ باش دەزانن، کە ئەمانە لە فیلمەکەدا نەک بەدیناکرێن بەڵکو هەڵبەزینەوە و فەرمانشکاندنی فەرماندەکەیان و لەپڕ هەڵچوونی کچە بەناو شەڕڤانەکان بەدیدەکری و لەپڕ دەپێکرێن و شەهید دەبن. یاخود بەتەواوی ساویلکەیی کارەکتەرەکان (کە شەڕڤانن لە فیلمەکەدا) نیشاندەدرێ کاتێ سیقە بە داعشێک دەکەن و هەمووان بەدوای دەکەون بۆ ناو تونێلێک! کە دوا جار خۆی دەتەقێنێتەوە و هەم دیسان شەهید و بریندار دروست دەبێت. ئەمانە نەک ڕۆحیەتی و بوێری کچانی شەڕڤانت پێنادا، بەڵکو ڕۆحیەتی هیچ جۆرە سەربازێکت پێنابەخشێ کە لە جەنگدابێ و بەرەی شەڕی بینیبێ. تەنانەت ڕووخساری داعشەکانیش لە فیلمەکەدا بەهیچ جۆرێ وێنەی داعشێکیان پێنەدەدای، کارەکتەری داعشی تێدابوو هێشتا سەکسوکەکەی بە باشی دیاربوو، یاخود ڕیشێکی مۆدێرنانەی هەبوو نەک ڕیشێکی ئاینییانە کە زۆر جیاوازن. واتا لە ڕووی ڕووخساریشەوە ئیشی وردەکاریت بەدینەدەکرد.\nدوا جار ئەوەی سەرنجی منی ڕاکێشا و هەستم کرد بەتەواوی نواندن دەکات و چۆتە نێو ڕۆڵبینینەکەیەوە ڕۆژنامەنووسە فەرەنسیەکەیە کە ئەکتەری بەتوانا Emmanuelle Bercot ڕۆڵی ئەم ڕۆژنامەنووسە دەبینێت بەناوی ماتێلد، کە دەیەوێت بەرەی جەنگ و کچە شەڕڤانەکان دۆکۆمێنت بکات. بەتەواوی هەست بە ئەرکەکەی دەکەیت هەست بە هەناسە تەنگی و دڵتەنگییەکانی دەکەیت، کە ئەویش هێندەی کارەکتەری سەرەکی (گوڵشیفتە) ڕۆڵی هەیە و لەنێو فیلمەکدا هاوسەنگییەک ڕادەگرێت.\nلە کۆتاییدا ئەوەی دەمەوێ بیڵێم ئەوەیە فیلمی کچانی خۆر ڕەنگە بۆ لێڕوانەری ئەوروپی دیوێکی زۆر سادە و بچوکی ڕاستییەکان نیشانبدات و بەلایانەوە سەرنجڕاکێش بێت. هەندێک جار ئەوروپیەکان ئەم هەلانە دەقۆزنەوە کە لە ڕووداوەکانی ڕۆژهەڵاتی ناویندا ڕوودەدەن، بۆ بەناوبانگبوون و ئیشکردنی خۆیان. ئێمەی ڕۆژهەڵاتی پڕ لە ڕووداو هەمیشە دەبینە کەرەسەیەکی باش بۆ ئەوروپییەکان. ئاخر بۆ من جێی گومانە کاتێ تۆ هێشتا لە فەلسەفە و دروشمی پشت ئەم ئیرادەیە نەگەیشتبی و بەتەواوی نەیپێکابی، بتوانیت فیلمی لەسەر دروست بکەیت، ئا لێرەدایە سینەما تەواو لە خزمەتی بازرگانی و بازاڕگەرمی ڕووداوەکاندا خۆی دیاردەهێنێ!\nبۆیە بە هیوام فیلم لەسەر ئازارەکانی کچانی ئێزیدی و بوێری و ئازایەتی شەرڤانان زیاتر و قوڵتر بەرهەم بێت و بەردەوام بێت.\nلەسایتی کلتوور مەگەزینەوە


ماکسۆن Cinema 4D R20 ڕاگەیاندرا – کەی ئای تی ئێن\nئەپ و نەرمەکاڵا 2, ئاب 2018\nماکسۆن Cinema 4D R20 ڕاگەیاندرا\nدوێنی کۆمپانیای ماکسۆن بە فەرمی وەشانی بیستەمی لە نەرمەواڵە بەهێز و ناودارەکەی بواری سێ ڕەهەندی و گرافیکی جوڵە Cinema 4d R20 ڕاگەیاند. وەشانی بیستەمی Cinema 4d چەندین ئامرازی ئاست بەرز و تایبەتمەندی نوێی بۆ بواری VFX و Motion Graphics لەگەڵ خۆیدا هێناوە. بۆ نمونە، node-based materials و volume modeling و توانای هێنانی پەڕگەی CAD و هەروەها زنجیرە ئامرازێکی نایاب بۆ MoGraph. ئەمە و هەروەها چەند چاکسازیەکیش لە ProRenderـدا کراوە کە پشت بەستووە بە GPU.\nشایەنی باسە، ماکسۆن لە ڕۆژانی ١٤-١٦ی ٨ بە شێوەیەکی ڕاستەوخۆ و سەرهێڵ لەسەر C4DLive.com لە کۆنگرەی SIGGRAPH 2018 وەشانی بیستەمی Cinema 4D نمایش دەکات.\nوەشانی کۆتایی و بێ کێشەی ئەم نەرمەواڵەیە لە مانگی ٩ی ئەمساڵ بۆ هەریەک لە ویندۆز و ماک بەردەست دەبێت. بۆ زانینی تایبەتمەندی پێویستی کۆمپیوتەر بۆ ئیشپێکردنی سینەما ٤ دی کرتە لێرە بکە، وە بۆ زانیاری لەسەر نرخ لەم بەستەرەوە.\nزانیاری زیاتر لەم ڤیدیۆیانە وەربگرە\n[su_youtube url=”https://youtu.be/XlZ02EjByTc” width=”500″ height=”300″] [su_youtube url=”https://www.youtube.com/watch?v=9F9i8Q9nmQs” width=”500″ height=”300″]\nپڕۆفایلی کۆمپانیای ماکسۆن:\nبنکەی سەرەکی لە فریدریکسدۆرف لە ئەڵمانیایە. ماکسۆن تایبەتمەندە لە گەشەپێدانی نەرماواڵەی تایبەت بە بواری سێ ڕەهەندی و وێنەکێشان و جوڵە و ڕێندەرکردن. هەریەک لە بەرهەمە ناودارەکانی وەکو سینەما ٤ دی و بەدی پەینت بە شێوەیەکی بەرفراوان و چڕ بەکاردەهێندرێن بۆ دروستکردنی کاری جیاجیا، بۆ نمونە لە فیلم و بەرنامەی تەلەڤیزیۆنی و ڕیکلام و یاری ڤیدیۆیی و بواری ئەندازیاری و پیشەسازی سودیان لێ وەرگیراوە. ماکسۆن ئۆفیسی لە ئەڵمانیا و ئەمریکا و بەڕیتانیا و کەنەدا و فەرەنسا و یابان و سەنگاپوورە هەیە. بەرهەمەکانی ماکسۆن بە فەرمی لەسەر پێگەی خۆی بەردەستن و دەفرۆشرێن. ماکسۆن بە فەرمی بەشێکە لە Nemetschek Group.\nتاگەکان Cinema4D Cinema4DR20


تەخت ڕەوانچی - Mehr News Agency\nتەخت ڕەوانچی ڕایگەیاند؛\nهۆشداریی ئێران سەبارەت بە پاشهاتی هەوڵەکانی ئیسرائیل دژی سووریا\nمەجید تەخت ڕەوانچی نوێنەری هەمیشەیی کۆماری ئیسلامی ئێران لە نەتەوەتەکگرتووەکان نیسبەت بە کاریگەری پاشهاتی هەوڵەکانی ئیسرائیل و بوونی تیرۆریستەکان لە خاکی سووریا هۆشداریی دا.\nتەخت ڕەوانچی لە نامەیەکدا بۆ گۆترێش:\nتێوەگلانی ئیران لە هێرش بۆ سەر بنکەکانی ئەمریکا لە عێراق ڕەتکرایەوە\nنوێنەری هەمیشەیی لە ئێران لە نەتەوەیەکگرتووەکان بە ڕەت کردنەویە هەر جۆرە دەستێوەردانێکی ئەم دواییە بۆ سەر بنکەکانی ئەمریکا لە عێراق، هێرشێ ئەمریکا بۆ سەر هێزە عێراقییەکانی بە توندی ئیدانە کرد.\nنوێنەری ئێران لە نەتەوەیەکگرتووەکان باسی دەکات؛\nکێ وەڵامدەری بریندارەکانی کیمیابارانی سەردەشت دەبێت\nنوێنەری هەمیشەیی ئێران لە نەتەوە یەکگرتووەکان بە بۆنەی ساڵیادی هێرشی کیمیایی بۆ سەر شاری سەردەشت ڕایگەیاند: ئەمریکا ئەبێ وەڵامدەری بریندرەکانی هێرشی کیمیایی سەردەشت بێت.\nلە کاردانەوە بە تیرۆری سەردار سولەیمانی؛\nتەخت ڕەوانچی: وەڵامی هێرشە سەربازیەکەی ئەمریکا، هێرشێکی سەربازی دەبێت\nنوێنەری هەمیشەیی ئێران لە نەتەوە یەکگرتووەکان لە گفتوگۆیەکدا لە گەڵ مێدیایەکی ئەمریکی ڕایگەیاند: ئێران چاوی خۆی بە ڕووی هێرشە سەربازیەکەی ئەمریکا لە تیرۆری سەردار شەهید قاسم سولەیمانی نانووقێنێت.


هەتا ئێمە خۆمان چاک نەکەین، چواردەوریشمان چاک نابن – بزاڤی خزمەت\nهەتا ئێمە خۆمان چاک نەکەین، چواردەوریشمان چاک نابن\nهەتا ئێمە خۆمان چاک نەکەین چواردەوریشمان چاک نابێت، هەتا چواردەوریشمان خۆی چاک نەکات، وڵاتمان چاک نابێت. هەتا وڵات چاک نەبێت دونیاش چاک نابێت. کەواتە پێویستە ئێمە لە پێشدا خۆمان چاک بکەین.\nبێ هیوایی پەناگەی ترسنۆکانە. کەس نابێت هیوابڕاو بێت لە خودا. وەک لە لە ئایەتی ٥٣ سورەتی زومەریشدا هاتووە ” هەرگیز هیوابڕاو مەبن لە ڕەحمەتی الله”.\nبا نەبینە بوقی دەربڕینی سکاڵا، وەک لە حەدیسێکی شەریفدا هاتووە” ئەوانەی هەمیشە دەڵێن مرۆڤەکان تیا دەچن، مرۆڤەکان تیا دەچن، خۆیان لە پێشی ئەوانەوەن کە تیا دەچن”. با نەبینە بانگدەری بێ هیوایی. هەمیشە با هەناسەی هیوا و ئاسوودەی بدەینەوە و بیپرژێنین.\nلە ڕێگەی کەموکورتەوە ناگەین بە کامڵێتی. پرسیاری هەڵە وەڵامی نیە. تۆ گەر بە کەسانێکی باوەڕدار کە دەڵێن” الله هەموو شتێکی ئەفراندووە، خۆی دروستنەکراوە، بۆیە لە دروستکراوەکانیش ناچێت” بڵێی ” ئەی خودا کێ دروستکردووە؟” پرسیارەکەت پڕە لە یەک دژی و خۆی لە خۆیدا هەڵەیە.\nئێمە نە پێویستمان بە ڕەشبینیە نە گەشبینی، پێویستمان بە حەقیقەتبینیە.\nلە قورئانی کەریمدا هەمیشە باسی خانووگەلێک دەکات کە “من تحتها” ئاو و جۆگەلەی لە ژێریەوە دەڕوات، بەڵام لە ئایەتی ١٠٠ سورەتی تەوبە دەفەرموێت ” تحتها”، واتە ئاوەکە ڕێک لە ژێر خۆیەوەیەتی و خانەوەکان لەسەر ئەو ئاوە دروستکراون.\nگەر هاوارێکی وەها لە جەنابی حەق بکەین کە دەنگ بداتەوە، تەنیا ئەو کاتە هەماهەنگی گشتی، پێکەوەبوون، پێکەوە هەنگاو هەڵگرتن و هەست و شعور و دەستەجەمعی دروست دەبێت.\nبە داخەوە مێدیا هێزێکی وێرانکەری وەحشی هەیە. بێجگە ئەوەی هیوای ئەوە بخوازین بکەوێتە دەستی کەسانێکی شیاو، هیچی ترمان لە دەست نایەت.\nهیچ شتێک هێندەی هەوڵدانی مرۆڤەکان بۆ پەردەپۆشکردنی هەڵەکانیان بە بەرگی دینی، زیان بە دین ناگەیەنێت و زەبری کوشندەی لێنادات.\nتەماحکاری دەردێکە مشکێت لێدەکات بە شێر و دەتخاتە داوی تەڵەوە.\nگەر دوو جار چەخماخە بیدات لە هەمان شوێن پیویستە بیر بکەینەوە، چونکە وا دیارە دەیەوێت شتێکمان پێ بڵێت.\nتۆ دەتەوێت لەسەر حەق بیت یان دڵخۆش؟ پێش هەموو شتێک بڕیارێک بدە.\nگەر لە جیاتی ئیشکەرەکان، ئەوانەی باسی چۆنیەتی ئیشکردنت بۆ دەکەن ژمارەیان ڕووی لە زیاد بوون کرد، ئەو کاتە کارەسات روو دەدات.\nئەو ئاغا و من ئاغا، کێ بیدۆشێت مانگا؟ کارەکان کێ بیکا؟ لە ڕاستیدا کاتێک کار دەکەیت، واتە کاتێک لە چالاکیدایت، ئەو کاتە کوالیتی بەرز دەبێتەوە، لە کاتی ئیشکردندا بیری قوڵت بۆ دێت، بازنەی چاکەکاری دەکەوێتە جوڵە و بەرهەمهێنەری ڕوو لە زیاد بوون دەکات.\nئەنزیمەکانی هەزم کردن، ئیمان بە خودا، خوداناسی، خۆشەویستی خودا و چێژی ڕۆحانی، ئەمانە هەموو شتێک دەتوێننەوە و هەزمی دەکەن. هەروەها هەر شتە و لە کاتی دیاریکراوی خۆی، واتە ئەو کاتەی شت و ڕووداوەکان بە گوێرەی سروشتی خۆیان پێدەگەن و دەبێت ئەوەش لە بەرچاو بگرین. ڕەچاوکردنی ئەمەش بریتیە لە جۆرێکی ئارامگری.\nبە هۆی نیگەرانی چۆنیەتی پەیاکردنی ڕزق و دەردی خۆ بەخێوکردن، سەرمان شۆڕ نەکەین. گەر جارێک شۆڕت کرد، ئیدی سەرشۆڕی زیاتری بە دوادا دێت و هەرگیز بۆت ڕاست ناکرێتەوە. هەر بۆیە پێویستە لە بەردەم سەرشۆڕیدا هەرگیز سەرت شۆڕ نەکەیت.\nتەمەن ڕۆژێکە، ئەویش ئەمڕۆیە، هەر بۆیە پێویستە هەر ئیستا هەڵیبسەنگێنین و لە ئانەی ئێستادا قاڵبینەوە.\nبێ کەموکوڕی و بێ ئەوەی زۆر لە خۆشمان بکەین، بەردەوام بین لە خزمەتی خۆمان.\nپەیامی سەفا، کتێبە پزیشکیەکانی خوێندۆتەوە و دواتر هەوڵی ئەوەی داوە لەسەر خۆشی تاقیان بکاتەوە، دواتر لە پڕێکدا وتوویەتی ئەی هاوار خۆ من دووگیان بووم، هەموو شتێک لە کتێبەوە فێر نابیت و پراتیکیش گرنگە.\nخشت دروست نابێت هەتا لە ئاگردا نەسوتێت. مرۆڤیش هەتا نەسوتێت نابێت بە مرۆڤ. ئەوەی خامە هەمیشە لە دواوەیە و، مرۆڤێک خەمی نەچەشتبێت، مرۆڤ نیە و کەسێکی نادانە.\n"لە ژوورەوە سەدان زیندانی هەیە، دەرهێنانیان لە ئۆباڵی ئێمەیە"\nئەم ناسۆریە کۆتایی دێت؟ ئەم برینە ساڕێژ دەبێت؟


Thursday, 01.07.2021, 2:41\nنیشتمان بەر لەهەر شت هوشیارییە بە نیشتمان، نەک ئەو خاکەی پێی پێدا دەنێن و ئەو سنوورەی سروشت خوڵقاندوویەتی لەنێوان خاکەکەتان و خاکی ئەوانی تردا، ئەو زمانە سازگارەی تێیدا دەزرنگێتەوە،هیچ نیین جگە لەوەی لە نیشتمان بینراون. بەڵام ئەگەر بێت و ڕۆحی نیشتمان لە پەرستگای ژیانتا نەبێت، کە پێی دەووترێ هوشیاری، ئەوا ئەم شێوەیە بە لاشەیەکی بێ ژیان دەچێ، ئێوە گۆڕی بێ ناون و دەستەیەکن لەخەڵک نەک میللەت. نیشتمان بریتییە لە باوەڕهێنان بە نیشتمان. ئەگەر بێت و هەر یەک لە ئێوە خاوەنی ئەم باوەڕ و ئیمانە بێت، ئامادە بێت خوێنی خۆی بڕێژێ لە پێناویدا، ئەوکاتە دەبنە خاوەنی نیشتمان ،نەک پێش ئەوە\nئەوروپای سەدەی 18- 19 ، کیشوەری ڕێنیسانس و شۆڕشی فەڕەنسی و پیشەسازی و پێشکەوتنی کۆمەڵاتی و پوژانەوەی ڕۆشنبیریی و ڕزگاریی نەتەوەکان و دامەزراندنی دەوڵەتی نەتەوەییە.\nلە زەمینەی ڕەوتی ئەم زنجیرە گۆڕان و بەرەو پێشچوونانەدا، گەلێ ھونەرمەند و شاعیر و فەیلەسوف و سیاسی و مرۆڤدۆستی گەورە ھەڵکەوتوون، کە پەردەی تاریکییان بە ڕووی جیهاندا دڕاندووە و ئاسمانی ئەوروپایان ڕووناکتر کردۆتەوە.\nشاراوە نییە ئەم جوامێر و خاوەن بەھرانە، دینەمۆی بەبڕشتکەر و ھەڵسوڕێنەر و بەرەو پێشبەری ڕووداوەکان بوون و سیمای گەشاوەی سەردەمی خۆیان بوون. چونکە کوڕی سەردەمی خۆیان بوون و لەگەڵ ئازار و ژانی نەتەوەکانی خۆیاندا دەژیان و تێدەکۆشان بۆ بەختەوەری نەتەوەکانیان.. لە ڕاستیدا بەختەوەری هەر نەتەوەیەکیش، واتە بەردەبازێ بەرەو بەختەوەری مرۆڤایەتی. ھەربۆیەشە بێ کاریگەرێتی ئەم ھەڵکەوتووانە لە بوارە جۆراو جۆرەکاندا، مەحاڵ بوو ھیچ کام لەو دیاردانە شیاوی ڕسکان بن و شتێ ھەر بەو چەمکانە دروست بێت و بێتە مەیدانەوە.\nGiuseppe Mazzini، جوسێف ماتزینی 11.3.1872-2.6.1808 ی کەڵە سیاسی و فەیلەسوف و ڕیفۆرمستی دیار و ئەدیبی پایە بڵند و باڵادەست و سەرکردەی میللی ھێژای ئیتالی و ڕابەرو بیرمەندی نەتەوەیی ھەرگیز نەمر، یەکێکە لەو تاکە ھەڵکەوتووانەی گۆڕەپانی تێکۆشان کە ھەتا ھەتایە مێژووی ئیتالیا و ھەموو مرۆڤایەتی شانازی پێوە دەکات. پایە و شوێنی خۆشەویستی ماتزینی لە دڵ و دەروونی ھەموو نەتەوەپەروەرێکی ڕەسەن و مرۆڤدۆستێکی ڕاستەقینە و دیموکراسییەکی ڕاستگۆ و ڕۆشنبیرێکی بەئاگا و خەمخۆردا دیارە. بە ڕادەیەک بە پەیامبەری نەتەوایەتی و حەزرەتی عیسای ئیتالیا ناو دەبرێت، بۆیە ناوی ھەر بە زیندوویەتی دەمێنێتەوە و دەژی. ماتزینی دەیگووت" ژیان پەیامە" بۆیە زۆر جوامێرانە دوای گەیاندنی پەیامی خۆی کەوت.\nئەورۆکە.. کەم سیاسی و ڕۆشنبیری دنیا ھەیە Mazzini نەناسێ و بە بیروبۆچوون و تێز و جیھانبینی و ھەڵسەنگاندنەکانی بیر و مێشک و چاوی خۆی زاخاو نەدابێت. ماتزینی لە دایکبووی شاری جێنوا/ Genua یە و لە بنەماڵەیەکی دیار و ئەرستۆکرات بوو. Giaccomo Mazzini باوکی پرۆفیسۆری زانکۆ بووە و دایکیشی Marina، کەسایەتییەکی زۆر بەھێز و خواناس و خانەدان بووە و زۆر خوێندەوار و ڕۆشنبیر و موزیکزان و بەهرەمەند بووە و دڵ و دەروونێکی باشی بۆ کۆمەکی هەژاران هەبووە و دەستگیرۆیی لێقەوماوانی کردووە، دەرفەتی ژیانی بۆ ڕەخساندوون. بەم خەسڵەتانەوە دایکی دەبێتە یەکەم و گەورەترین کەسایەتی، کە گاریگەرێتی قووڵ لە سەر ژیان و تێڕامانی کوڕەکەی دادەنێ. ماتزینیش تا دوا چرکەساتەکانی ژیانی بە دڵسۆزیی و ئەمەکەوە لەگەڵیدا دەمێنێتەوە. سەرەتای خوێندنی ڕووی لە ئەدەب و پزیشکی کردووە، پاشان وازی لەمانە ھێناوە و بە 14ساڵی، لە زانکۆ وەردەگیرێ و خۆی بۆ خوێندنی یاسا تەرخان دەکات. تا دواجار بە پلەی دکتۆرا کۆتایی پێ دەھێنێ و بە 22 ساڵی دەبێتە پارێزەری ھەژاران.\nماتزینی ئارەزووی زۆری لەوە بوو، بێتە نووسەری ڕۆمانی مێژووییی و شانۆنامە/ دراماتیکی. لە سەرەتایەکی زوودا بە هۆی شیعر و نووسینەکانییەوە دەبێتە ئەندامی ئاکادیمیای Savona، لەمەنێکی زوودا دەکەوێتە ژێر گاریگەرێتی قووڵی دانێوە و لەسەر « نیشتمانپەروەری دانتێ» دەنووسێت. لە خۆڕایی نییە، نووسەری بیۆگرافیای ئینگلیزی ماتزینی Bolton King، دەربارەی کەسایەتی ماتزینی دەنووسێ:"سەرچاوەری زۆری بیروڕاکانی ماتزینی دانتی بووە".\nماتزینی بیڕوڕای تایبەتی لە ئەدیب هەیە و بە " پیری ڕەوشتیی" دادەنرێ و لەمەڕ شیعرەوە بۆچوونێکی تایبەتی هەیە و دەڵێ:" شیعر ژیان و بزاڤ و گەرمی کوڕەیە. لەناو ناخی کارکردندا و ئەو ئەستێرەیەیە کە ڕێگای ئایندە ڕووناک دەکاتەوە و مەشخەڵی بڵێسەدارە،کە ڕابەرایەتی مرۆڤ دەکای لە بیابان دا، شیعر پەرۆشێکە بە باڵی ئاگرەوە، ئەو بیرۆکە بێگەردانەیە کە پێشنیازی هێزی قوربانیدانمان بۆ دەکات. نەخێر شیعر نامرێ،شیعری نەمر نامرێ وەک سەرچاوەکانی خۆشەویستی و ئازادی، کە ئیلهامی لێ وەردەگرێ(...) ئەی شاعیران ئێوە برای هەڵۆن، بۆچی ڕووی خۆتان بۆ دواوە وەدەگێڕن،؟ تەماشای دەوروبەر و پێشەوەتان بکەن، گەلانی ئەوروپا چاوەڕێتانن..چاوتان هەڵبڕن و ببنە پەیامبەری ئایندە.. بەر لەموو شتێ تەماشای ئایندە و گەل بکەن".\nماتزینی مرۆ بەردەوام لەمەڕ بزاڤی نەتەوەییەوە بۆ کۆمەڵی لە گۆڤار و ڕۆژنامەکانی ئەو سەردەمە دەنووسێت. دەرئەنجام زۆر لەو بڵاوکراوانە بەھۆی وتارە ئاگرینەکانی ماتزینییەوە قەدەغە دەکرێن. لەوانە L,lndicotor Livornese کە بیروباوەڕەکانی لەمەڕ کۆماری نەتەوەیی ئیتالیای تێدا بڵاو دەکردەوە. ئەم بیرمەندە، حەزی لە موزیک ھەبووە و گیتارژەنێکی بەتوانا بووە و دەنگێکی سەرسوڕھێنەری ئەفسوناویشی ھەبووە. بەھرەی ئەکتەریشی ھەبووە و کەسایەتییەکی زۆر کۆمێدی بووە و شارەزای شمشێربازیش بووە و وەرزشوانێکی لێهاتوو بووە لە ڕاکردن و مەلەوانی دا و دۆستی ئاژەڵ بووە و لە ڕۆژانی ئاوارەییدا سەگ و پشیلەی ڕاگرتووە. زۆربەی ژیانی لەنێو خوێندنەوەی کتێبدا بەسەر بردووە. بەتایبەت لە کایەی « ئەدەب و مێژوو» دا. بە زمانەکانی ئیتالی و فەرەنسی و ئینگلیزی دەیخوێندەوە و ھەموو بەرھەمەکانی نووسراوە ناسراوەکانی ئەڵمانی لە ڕێگای ئەو زمانانەوە دەخوێندەوە.\nسەرقاڵبوونی زۆری بە خوێندنەوە و نووسینەوە، گەیاندییە ئەو بڕوایەی کە لەگەڵ کۆمەڵێ لە ھاوبیر و ھاوڕێکانیدا، کۆمەڵەیەک بۆ« لێکۆڵینەوەی ئەدەب و سیاسەت» دابمەزرێنێ و پاشان ھەوڵی دا، ھەموو ئەو بەرھانە چاپ بکات، کە لەژێر شمشێری سانسۆردا قورتاریان نەدەبوو.\nشارەزای تەواوی بەرھەمەکانی مەکیاڤیللی و شەکسپیر و ڕۆسۆ و ڤۆڵتێر و ھۆگۆ و ھێگڵ و کانت و فیختە بوو، بەردەوام ھزر و بیری خۆی دەوڵەمەند و فراوانتر دەکرد و خۆی پێ چەکدار دەکرد.\nبە بیروڕای زۆر لە شارەزایان گەر بھاتایە ماتزینی، هەر تەنیا خەریکی نووسینی ئەدەب و ڕەخنە بوایە، وا یەکێک دەبوو لە ئەستێرە ھەرە دیار و گەورەکانی هەردوو بوارەکە لە جیھان دا. بەڵام جێی داخە، کاتێ ماتزینی بە سەروووخواری باڵای وڵاتە پارچەپارچە و بێ شیرازەکەیدا دەیڕوانێ، دەڵێ: « ئێستا کاتی لێکۆڵینەوە و ئەدەب و نووسین نییە، بەڵکو ئەرکە نەتەوەییەکە ژوورووی پاک لە پاکی ئەم کارانە دەکەونەوە»... ھەربۆیەشە بووە سەربازێکی مەشخەڵ بەدەستی کۆڵنەدەری بە ئەمەکی ئەم ڕێبازە.\nماتزینی لە بارودۆخێکدا گەورە بوو، ئیتالیا لەوپەڕی تەڵەزگەی سیاسی و کۆمەڵایەتی و قەیرانی ئابووریدا بوو. لە لایەن گەورەترین دەسەڵاتەکانی ئەو ڕۆژگارەوە" فەرەنسا، نەمسای هابسبۆرگی و بۆڕبۆنەکانی ئیسپانی"ەوە حوکم دەکرا . ئیتالیا پچڕپچڕ و میرنشینی و پاشاگەڕێتی و نەبوونی پەیوەندییەکی سیاسی لە نێوان ئەم مەڵبەندانەدا، باڵی کێشابوو بەسەر نەخشەی ئیتالیای ئەو سەردەمەدا. بەو ڕۆژگارەی ئیتالیا دەگووترا« ئیتالیای جوگرافی» واتە ئیتالیا ھەر لە ڕووی چەمکی جوگرافییەوە ھەبووە . ئەگەرنا وەکی دیکە وێرانە و داڕزاوی دەستی داگیرکراوی بووە. ھەموو بەھا و سەروەرییەکانی ئیمپراتۆرێتی« ڕۆمانی» بەرەو فەوتان و لەبیرچوونەوە چووبوون. ئەو حاڵ و بارە نالەبار و ناسروشتییە، ئەو وڵاتەی کردبووە تۆپێکی یاری نێوان زلهێزەکان.\nPiemonto، جێنوا کە کۆمارێکی سەربەخۆ بوو، پاش کۆنگرەی ڤییەنای 1815سەربەخۆیی خۆی لەدەست دەدات و دەخرێتە سەر پاشانشینی Lombardie/ لۆمباردی. کایزەری نەمساوی Franz I ئەم هەرێمە بە بەشێک لە وڵاتی خۆی دەزانێ و ڕوو دەکاتە ئیتالییەکان و دەڵێ:" ئێوە چیدی لەبیری خۆتانی بەرنەوە کە ئیتالین". ئەم ڕەوشە ناسروشتییە بۆ لاوێکی تازە هەڵکەوتووی عاشق بە نیشتمانی دایک، کاریگەریی قووڵی لەسەر هەست و نەست دەبێت، بۆیەکا لە دەمێکی کورتدا، بیروباوەڕ و ئایدۆلۆژیا و تێڕوانین و لۆژیک و جیھانبینییەکی تایبەتی ڕیالیستانەی لا دروست دەکات. بیری نەتەوەییانەی لا دەخاتە کار، ھەموو ھەوڵ کۆششی و خەباتی بۆ ئامانجی پیرۆزی یەکگرتنەوەی ئیتالیا تەرخان دەکات و دەڵێ: پێویستە خەبات لە جێنواوە دەست پێ بکات. خۆشەویستی ئیتالیا ئەمەندە بە ھەست و دەروون و گۆشت و ئێسقانیدا ڕادەچێت، کە ئیدی بەرگەی « چاو نوقاندن و دەم داخستن و دەستەوسانی» ناگرێت، دەکەوێتە جموجوڵ و چالاکییەکی یەکجار یەکبینانەی دڵسۆزانە.\nسەرەتا دۆخەکە تەواوی ئیتالییەکان پێی نائومێد دەبن، ماتزینیش بڕیار دەدات هەمیشە ڕەشپۆش بێت، بە ستایلی خۆی. دەرئەنجامی بیرکردنەوە و تێڕامانێکی قووڵ و بابەتێتی، دەگاتە فۆرمەلەکردنی بیر و ستراتیژی کارەکانی خۆیی بەرامبەر بە نیشتمانەکەیی و دەڵێ:" تەنیا چارەسەر دەوڵەتێکی یەکگرتووی سەربەخۆیە، دوور لە حوکمی بێگانە و دروستکردنی سیستەمێکی کۆمارییە".\nساڵی1821 دواتر 1830شۆڕشێ لە فەڕەنسا هەڵدەگیرسێ و کاریگەری زۆر لەسەر دۆخی ئیتالییەکانیش دەکات و دەرگای هیوایەکیان بۆ دەکاتەوە. ھەر لە ھەمان ساڵدا کۆمەڵەی کاربۆناری/Carbonari شۆڕشێ لە باشووری ئیتالیا ھەڵدەگیرسێنێ، بە ئومێدی ڕووخاندنی دەسەڵاتی Ferdinand I ی Bourbonen. زۆری نامێنێ شۆڕش بگاتە ئامانج، لێ خێرا کایزەری نەمساMetternich هێزێکی 80,000 هەزاری بۆ سەرکپکردنیان دەنێرێ و شۆڕش دادەمرکێتەوە. ئیدی کوژاو و بریندار و هەڵاتوو و برسی و هەژاریی زۆر دەبێت. زۆر کەس دەگیرێ و لە سێدارە دەدرێن و گوللەباران دەکرێن. بەشێک لەم ئاوارانە ڕوو دەکەنە شارەکەی ماتزینی Genua و ماڵەوەیان بەتایبەت دایکی زۆر کۆمەکی هەڵاتوو و لێقەوماوان دەکات. ئەم خەسڵەتە دواتر دەبێتە بەشێکی پتەو لە کەسایەتی ماتزینیش، کە هەمیشە دەستی بە هەژاران و هاوڕێکانییەوە بووە. ماتزینی لەو کاتەدا ئەندامی ڕێکخراوی کاربۆناریCarbonari ، دەبێت، کە کۆمەڵەیەکی سیاسی قەدەغە بوو، بنکەکەیان لە پاریس بوو. سەرانی ئەم کۆمەڵەیە خەڵکی ناسراوبوون، بەڵام بەساڵاچوو و دور لە نیشتمان بوون و خەریکی بەزم و کەیفی خۆیان بوون. ماتزینی زوو لێیان پەست دەبێت و وازیان لێ دێنێ.\nمێتەرنیخ بە وردی ماتزینی دەخاتە ژێر چاودێری وردەوە. بە فەرمانی ڕاستەوخۆی خۆی ئاگاداری بەڕێوەبەرایەتی پۆلیس دەکات، بگەڕێن بەدوای بەڵگەی تێوەگلانی ماتزینی لە سیاسەت دا. ئەوە بوو پۆلیسێک بە ناوی Major Cottin ،وەک سیخوڕ دەنێرنە نێو ڕیزەکانی کاربۆناری. ناوبراو دوای سوێندخواردن و وەرگرتنی بەئەندام دەچێ بۆلای ماتزینی، داوای پاڵپشتییەکی بەنووسراو لێ دەکات. ماتزینی وریا و زرنگ دەبێ نایداتێ. لەگەڵ ئەوەشدا ئەم گفتوگۆ زارەکییە بەسە بۆ بەگرتندانی ماتزینی.\nپاش قەدەرێک ئاشکرا دەبێ، ماتزینی جموجوڵی سیاسی ھەیە و ئەندامی کاربۆنارییە و دەستی ھەبووە لە ھەڵگیرساندنی ئەو شۆڕشەدا. ماتزینی جگە لەوەش چالاکی فرە ڕەنگی هەبوو. هەر لەوکاتەدا وتاری بەهێزی دەنووسی بۆ ڕۆژنامەی L,Indicatore Genovese ،کە دواتر بەهۆی ماتزینییەوە رۆژنامەکە دادەخرێ. دواجار لە 13.11.1830، دەگیرێ و زیاتر لە 4 مانگ زیندانی دەکرێ لە قەڵای ساڤۆنا و تاوانی هەڵوێستی دوژمنکارانە و دژە حکومەتی دەدرێتە پاڵ.\nسەرەتا هیچ پەیوەندییەکی بەدەرەوە نابێت. پاشان قەڵەمێکی بەدزییەوە بۆ دەبەنە ژووری زیندان. ئیدی بەردەوام بە جفرەی تایبەت و بەکارهێنانی سیمبۆلی تایبەتی لەسەر ئەو جلوبەرگانەی خۆی شت دەنووسێ بۆ دایکی و هاوڕێکانی. ئەو جلکانەش پێویست بوو بۆ شتن هەفتانە ببرێنەوە بۆ ماڵەوە. کاتێ ھیچ بەڵگەیەک بەدەست حکومەتەوە نابێت لەسەری و تاکە شایەتێک لەسەری بەس نییە، ماتزینی دەبرێتە بەردەم دادگا ئەویش بە توانا و لێھاتوویی خۆی بەرگرییەکی زۆر بەھێز لەخۆی دەکات. دادگا بڕیار دەدات ماتزینی سەرپشک بێت لە نێوان دوو هەڵبژاردەدا:-\n١- لە شارێکی بچووک نیشتەجێ بێت. بۆئەوەی دابڕاو و لەژێر چاودێریدا بێت.\n٢- ئیتالیا بەجێ بهێڵێ، واتە دوورخرێتەوە.\nلەم کاتەدا باوکی خۆشی خۆشی دێ بەدوایدا و شوێنی بۆ هەڵبژاردووە بیبات و پێی وابوو ماتزینی بژاردەیەی یەکەم هەڵدەبژێرێ. بەڵام ماتزینی باوکی دڵشکاو دەکات و تاراوگە ھەڵدەبژێرێ و بە یاوەری مامی ڕوو دەکاتە فەرەنسا. تا لەوێوە ئاگای لەبارودۆخ بێت و ھەناسە و ترپەی دڵ و پێڵووی چاوەکانی بەسەر نەخشەی ئیتالیادا بگێڕێ و سەرپەرشتی چالاکییەکانی ڕێکخراوەکەی بکات. ماوەیەکی کورت لە ژنێڤ/ سویسرا لادەدات، لەوێوە بۆ شاری " لیۆن"ی فەرەنسا، و دواتر بۆ کۆرسیکا و خۆی حەشار دەدات. لە کاتێکدا لێرە پارەیان لێ دەبڕێ و چاوەڕێ دەکەن کۆمەکیان پێ بگات، هەواڵی شکستی شۆڕشەکەی ناوەڕاستی ئیتالیای پێدەگات. نیگەران و پەست دەبێت، لێ هیوابڕاو نابێت.\nئینجا بە بەلەمێکی ماسیفرۆش خۆی دەگەیەنێتە مارسیلیا،کە ئەودەم پڕ بوو لە هاوڵاتی خۆیی و هەموو ئامادەی خەبات و شۆڕش بوون. لێرە لە مارسیلیا خێرا بیر لە دامەزراندنی ڕێکخراوێکی نوێ دەکاتەوە، لە لاوانی تازە پێگەیشتووی ئیتاڵی. گەر کەسێ تەمەنی لەسەروو 40 ساڵییەوە بوایە، زۆر ئەستەم بوو بتوانێ مافی ئەندامێتی لەم ڕێکخراوەدا بەدەست بھێنێ. ساڵی1831 « کۆمەڵەی ئیتالیای لاو»/La Giovine Italia ی دروست دەکات و بەنھێنی دەستبەکار دەبێت. بیرۆکەی ئەم ڕێکخراوەی هەر لە زیندانەوە لا دروست دەبێت. دەسەڵات سزای لەسەر ئەندامانی ئەم ڕێکخراوە گەلێ توند و قورس پێڕەو دەکرد، تاوەکو خەڵک بتۆقێندرێ و کەس نەبێتە ئەندام تێیدا. ماتزینی ئەم بیرۆکە و پەیامە پیرۆزەی بە تەواوی ئەوروپادا گێڕا و بڵاوکردەوە.\nکۆمەڵەی ئیتالیای لاو.. دروشمی سەرەکی یەکگرتنەوە و ئازادی ئیتالیا و دامەزراندنی ڕژێمێکی کۆماری دیموکرات بوو. ئاڵایەکیان دروست کرد بوو، لە دیوێکی نووسرا بوو" ئازادی،یەکسانی، مرۆڤایەتی" و لەدیوەکەی تری لقە سنۆبەرێک وەک هێمای خۆڕاگری "یەکگرتنAdesso e sempre-" و خوا و گەلDio e Popolo و سەربەخۆیی" . ھاوکات پێیان وابوو بێ ڕێزگرتن لە بیروباوەڕی ڕێکخستنەکە و بە توندی چنگ گرتن بە ڕاستی و دادپەروەرییەوە ، سەرکەوتن مەحاڵە. ھەروەھا ئامانجی ڕیفۆڕمی کۆمەڵاتیشییان ھەبوو. هەر لەم سەروبەندەدا خانمێکی ئیتالی زیرەک و وریا و شۆڕشگێڕ و وێنەکێش بەناوی Giuditti Sidol دەناسێ، کە خۆیی و مێردەکەی و سێ منداڵ لەتاو زەبروزەنگ و وەک لایەنگرێکی ماتزینی هەڵاتوون و پاش کەمێک مێردەکەی مردووە. ئەم خانمە دەبێتە تاکە ئافرەتێ، ماتزینی پەیوەندی خۆشەویستی لەگەڵ پەیدا دەکات و بە شێوەیەک کە دیار نییە چۆنە!، دەبێتە خێزانی.\nساڵی 1831 لە تاراوگەوە نامەیەک بۆ پاشای پیمۆنتیKarl Albertino دەنووسێ. ئەم نامەیە پاشان دەنگ دەداتەوە و ناوبانگ لە ڕووی سیاسی و مێژووییەوە پەیدا دەکات. لە نامەکەدا داوا لە پاشا دەکات: " بەدڵ و گیان و ڕاستگۆیانە و بۆ خزمەتی میللەتی ئیتالیا کار بکات و هاوکات دەیەوێ پێی بڵێ، گەل هەر دەگاتە ئاوات،بێ تۆش و دەڵێ: " ئەگەر ئێوە دانوساندن نەکەن وا هی تر هەن بەبێ ئێوە دەیکەن و دژی ئێوەش دەیکەن". لەسەر ئەم نامەیە بڕیاری گرتنی بۆ دەردەچێ. حکومەتی نەمسا و شاری تۆرین گوشار بۆ فەرەنسا دێنن، ماتزینی ڕادەست کەنەوە.\nماتزینی هەوڵی خۆشاردنەوە دەدات، تا لەماڵی فەرەنسییەکی کۆمارخواز Demosthene Ollivier بۆ ماوەیەک داڵدە دەرێ. لێرەش لەسەر تێکۆشانی پێشووی بەردەوام دەبێت. بەشەو دەچێتە دەرێ جلوبەرگی ژنانە و یونیفۆڕمی گاردی نیشتمانی دەپۆشێ، بۆئەوەی نەناسرێتەوە و بۆ ماوەیەک ناوی خۆی دەگۆڕی بە Filippo Strozzi . لەم کاتەدا گیودیتای خێزانی دێت بۆ لایی و ئارامییەکی نوێی پێ دەبەخشێت و ماوەیەک پێکەوە دەبن. دواتر لە 11.08.1832 کوڕێکیان دەبێت ناوی دەنێننJoseph Demostene Adolph Aristide. ئەم ناوە دوورودرێژە بۆ شوێنەونی و نەناسینەوە و پاراستنی منداڵەکەیەتی تا ژیانێکی ئارام بەسەر بەرێت. هاوکات ئەرکەکانی تری سەر شانی ڕادەپەڕێنێ، کە نەخشەی شۆڕش و ڕاپەڕینە لەسەرتاسەری ئیتالیا و پێویستە لە پیمێنتەوە پزیسکی خۆی بدات. ئەم ڕابوونەش تێدەشکێندرێ و خەڵکێکی زۆر دەگیرێن و دەکوژرێن. حکومەتی هەڕێمەکە بە تاوانی ناپاکی گەورە لە نیشتمان سزای لەسێدارەدان بۆ ماتزینی دەردەکەن.\nپاشان لەگەڵ ژنەکەی دەچن بۆ ژنێڤ و دەچنە هۆتێلی de la Navogation . ماتزینی کار بۆ گەڵاڵەکردنی نەخشە و پلانێکی تر بۆ شۆڕشێکی نوێ دەکات. تا بیسەلمێنێ ماوە و شۆڕش تەواو نابێت و ورەی هاوبیران و میللەتەکەی بەرز ڕاگرێ. نەخشەکە بریتی بوو لە دەستگرتن بەسەر پاپۆڕێکدا، بەهۆی جەنەڕاڵێکەوە. دواتر جەنەڕاڵ پەشێمان دەبێتەوە و خۆشبەختانە لەم کاتەدا ماتزینی، سەرکردەی دیار جیۆزیف گاریبالدی Giuseppe Garibaldi دەناسێ و دەبێتە هاوڕێی تەمەنی. گەرچی پەیوەندییان جارەوجار هەوراز و نشێویشی تێدەکەوێت، بەڵام هەروەک یەک دڵ و گیان دەمێننەوە. ساڵی 1833 لە مارسیلیا بۆ یەکەمین جار یەکتر دەبین و گاریبالدی بەخێرایی سەرسامی وتە و ڕەفتار و کەسایەتی ماتزینی دەبێت و پێشتریش ناوبانگی بیستبوو.\nگاریبالدی ئەرکی چالاکییەکە دەگرێتە ئەستۆ. بەداخەوە ئاشکرا دەبێت و لەوێوە هەڵدێ بۆ جێنوا و دواتر نیسا/ Nizza و دەگاتە فەرەنسا و تێی دەتەقێنێ بۆ بەرازیل و ساڵانێکی زۆری لێ دەمێنێتەوە. لەوێ ژنAnita دێنێ و سەرەتای ساڵی1848 دێتەوە بۆ درێژەدان بە شۆڕش و خەباتکردن. دوای دروستکردنی ئیتالیای لاو Giovine Italia ، ماتزینی دەبێتە ئەندامی « کۆمەڵەی ئیتالییەکانی تاراوگە». لە 15.4.1836 لە شاری بێرن/ سویسرا لەگەڵ 7 ئیتالی و 5 ئەڵمان و 5 پۆڵەندیدا « ئەوروپای لاو» لەژێر دروشمی ««ئازادی و یەکسانی و مرۆڤایەتی»» بۆ یەکێتی و برایەتی ئەوروپا دروست دەکات. لە یەکەم بەیاننامەدا دەنووسێ:" هەر نەتەوەیەک پەیامی خۆی هەیەـ هەموو پێکەوە کار لەیەکتر دەکەن،بۆ ئەوەی پەیامی مرۆڤایەتی بە ئەنجام بگەیەنن.ئەم پەیامە نەتەوایەتی دەخوڵقێنێ و نەتەوایەوتیش پیرۆزە".\nماتزینی باوەڕی وابوو پێویستە ئەوروپای میر و پاشا بێتە ئەوروپای گەلان و گەلانیش یەکگرن. چونکە ماتزینی ئەو دەسەڵاتەی ئەوانی بەوە تاوانبار دەکرد،کە هەر خەریکی شەڕ و کوشتارن. ئەو ڕۆژگارە دروشمی هەرە زەق " ئەی پرۆلیتاریای جیهان یەکگرن" بوو. ماتزینی لەو سەردەمەدا تاکە دەنگێ بوو بۆ یەکێتی نێوان گەلان، خۆشەویستی و بنیاتنانی ژیانێکی تژی لە مرۆڤانە، بیری دەکردەوە و کاری دەکرد و تێدەکۆشا و قوربانی دەدا. کاتێ ماتزینی بیری لە یەکێتی کیشوەری ئەوروپا کردۆتەوە و کاری بۆ کردووە. واتە 150 ساڵێک پێش ئێستای یەکێتی ئەوروپا.\nدواتر "سویسرای لاو"یش دروست دەکات، بەشێوەیەک کە مەرج نییە خەباتی چەکداری بکەن، بەڵکو خەباتی دیموکراسی و ڕیفۆڕمخوازی بەرن بەڕێوە. هاوکات ڕۆژنامەیەک بە ناوی L Junge Suisse دەردەکات، هەر هەفتە دووجار بە زمانی فەرەنسی و ئەڵمانی. لەسەر ئەم مۆدێلەی ئیتالیای لاو لە زۆربەی وڵاتانی ئەوروپادا ڕێکخراو دروست کرا،تەنانەت تورکیای لاو کۆپی ئەم ڕێخراوە بووە. ماتزینی بەم جموجوڵە زۆرە ژیانی خۆی دەخاتە مەترسییەوە و سویسراش ترسی لێ دەنیشێت،تا ناچار دەبێت بڕوا بۆ لۆزانLausanne/ . ماتزینی بەدرێژایی ژیانی پیاوێکی ڕاوەدوونراوی پەڕاگەندەی خۆحەشاردەر بووە. لە سویسراش ناتوانێ ئارام بژی. مێتەرنیخ هەر بەدواوەیەتی و گوشار لەسەر سویسرا دروست دەکات ماتزینی بداتێ. دوای ئەم هەموو هەڵاتنە ئەی ئەمجارەیان ماتزینی بەرەو کوێ بڕوا؟.\nزۆری پێناچی دەرەتانێکی بۆ دەرەخسێ لەگەڵ هاوڕێکەیدا Givanni Ruffini لە نزیک ئەو دەڤەرەوە لەماڵی Dr. Josef Girad ، لە Grencheb/Solothurn زۆر بەنهێنی داڵدە دەدرێن. ئەم شوێنە ماڵ و شوێنی کاری دکتۆر بوو، بۆ چارەسەری نەخۆشی و دکتۆری ناوبراو بەرپرسی بوو. شوێنێکی چەپەک و دوو ژووری خۆشی دڵگیری دەدرێتێ. کچی دکتۆری ناوبراو زۆر سەرسامی ماتزینی دەبێ و عاشقیشی دەبێ، لێ ماتزینی بە ئەمەکەوە خۆشەویستی بۆ ژنەکەی دەپاریزێ. بەم شێوە بەدرێژایی ساڵانی 1835-1836 لێرە بەوپەڕی ڕێزەوە دەمێننەوە میوانداری شاهانەیان لێ دەکرێت. ئەم شوێنە لە ساڵی 1916ەوە کراوە بە خانەی منداڵان و ئەو دوو ژوورەی ماتزینی و هاوڕێکەی لێ ژیاوە، کراوە بە وەقفی/ فۆندێشنی ماتزینی و گەلێ نووسین و کەلوپەلی ئەو ڕۆژگارەی ماتزینی تێدا پارێزراوە. ماتزینی زۆر حەزی لە کێکێ بووە بەناوی Backtelgebäck ئێستا ناوەکەی کراوە بە Mazzinikuchen.\nزۆرجار ماتزینی ڕەچەتەکەی بۆ دایکی دەنارد و نامەی بە شێوازی جیاجیا و ناوی ئافرەتەوە بۆ دەنارد و هەموو شتی بۆ دەنووسی. بەڵام سەیر ئەوەیە دەزگای سانسۆر و چاودێری شاری Turin بێ ئاگا نەبوون لەم نامانە و هەرجارەی کۆپییەکیان لە نامەکان لای خۆیان دەپاراست. ڕاستە کەسوکاری ماتزینی ئەو ڕۆژگارە بەهۆی نامەکانەوە تووشی تەنگوچەڵەمە دەبوون و ژیانی ماتزینیش ناڕەحەتتر دەبوو، لێ دواجار پاراستن و بڵاوکردنەوەی ئەو نامە گرنگانە، بە چاکەیەکی گەورە دەشکێتەوە و ئیمڕۆ بوونەتە سەرچاوەیەکی بەنرخ بۆ مێژووی ئیتالیا.\nهەر لەو دەمەدا ڕۆژنامەی سویسرای لاو دادەخرێ و چاپخانەکەی لێی چاپ دەکرا، دەبەسترێ. دوای ئەمەش لە 12.6.1836 ماتزینی وەک هاوڵاتییەکی سویسری خەڵکی دەڤەری گرێسەن سۆلۆتورن، داوای مافی هاوڵاتێتی دەکات. ئەنجومەنەکە بە 122 دەنگ لە142 بە بەڵێ دەنگی بۆ دەدەن و بەمشێوە بڕیاری دەرکردنی لە سویسرا ڕادەگیرێ. دۆخەکە وا بوو، نە خەبات و تێکۆشان تەواو دەبوو، نە ماتزینی ماندووبوون و وەڕسی دەزانی چییە. ئەگەر سەرگەرمی کاروباری ڕیکخستن و پلانی شۆڕش و ڕاپەڕین نەبووایە، وا ڕووی دەکردە دنیای نووسین.. لەم کاتەدا یەکێ لە کتێبە ناودارەکانی بە ناوی"باوەڕ و ئایندە ـ Foi et Avenir دەنووسێ. ناوەڕۆکی کتێبەکە بریتییە لە گرێدانی هێزی ئایین و نیشتمان، بۆ بایەخی یەکێتی نەتەوەیی. هەڵبەت ئەم هەموو جموجوڵ و چالاکییانەی بەردەوامی ماتزینی، هەمیشەی جێی ترسی دەسەڵاتدارانی ئەوروپا بووە. بۆیەکا جارێکی تریش وڵاتی سویسرا دەکەوێتەوە ژێر گوشاری تووندەوە و بەناچاری بڕیاری پێدانی هاوڵاتی سویسری هەڵدەوەشێنێتەوە. بەمجۆرە بۆ جارێکتر ماتزینی پێویستە هەڵبێت و پەناگەیەکی دیکە بدۆزێتەوە و خۆی حەشار بدات. بەڵام ئەمجارە زۆر نووسین و کەلوپەل و کەرەسەی تایبەتی شیعرەکانی خۆی نابات و بەجێیان دێڵێ و ئێستا وان لە مۆزەخانەی باختەلن و پارێزراون.\nزۆری پێناچی لای قەشەیەک بەناویGottlieb Stähli لە Lengnan پەناگە دەدۆزێتەوە. زۆربەی کاتەکانی بە جگەرەکێشان و قاوە خواردنەوەوە دەباتە سەر. لێرە لەسەر Goethe & Byron دەنووسێ. ئاماژەمان پێدا کەوا ماتزینی بەهرەمەند بوو لە مۆسیقا و دەنگ خۆشیدا، هەر لەم عەشقەوە کتێبی " فەلسەفەی مۆسیقا" دەنووسێ. ئەم گتێبە گرنگە دوایی دەبێتە سەرچاوە و بنچینەی کارە شاکارەکانی Richard Wagner ی ئەڵمانی. دوای ئەمە ئینجا Giuseppe Verdi ئیتالی بە شۆڕشی مۆسیقای ئۆپێرای یەکەم Nabucco ئەوروپا و جیهان دەهەژێنێ.\nنامە نووسینیش یەکێکی ترە لە کارە بەردەوامەکانی ماتزینی، بۆ دایکی یان ژنەکەی یان هاوبیر و دۆستانی . ئەم نامانە هێشتا جێی بایەخن، چونکە بەداڕشتنی ئەدەبی بەرز و دڵداری تەڕ و پاراو و هەستی گەرمی خۆشەویستی بەرزەوە نووسراون و نهێنی زۆریان تێدا هاتووە. لە بەهاری 1835دا، ماتزینی ئەم شوێنە بەجێ دێڵێ و ڕوو دەکاتە لۆزان و لای خێزانێکی لیبەڕاڵ Mandral نیشتەجێ دەبێ. کچی ئەم ماڵەش شێت و شەیدای ماتزینی دەبێ، لێ ماتزینی جارێکی تر ئەمەکداری بۆ ژنەکەی دەسەلمێنێتەوە و چ ڕویەک ناداتە مادەلینای شۆخ و شەنگ.\nسەرەتای 1837 ماتزینی بە تەواوی سویسرا بەجێدێڵێ و لەم کاتەدا نەمسا و فەرەنسا و ئەڵمانیا دەیانەوێ ئەم ئاژەوەگێڕە بگرن و ڕزگاریان بێت لێی. دەچێت بۆ لەندەن و بە فەرەنسادا تێدەپەڕێ. ئیدی وردە وردە لەندەن دەبێتە نیشتمانی دووەمی. ئەمجارە بارودۆخی ئابووری زۆر خراپ دەبێت. تەنانەت پارەی چوونە لای دکتۆری بەدەستەوە نابێت. ماتزینی هەرگیز کۆمەک و یارمەتی کەسی قبوڵ نەکردووە تەنانەت هاوڕێکانیشی. هێندە ناچار دەبێت، موستیلەیەکی نازاداری دایکی،کە وەک یادگارێ لای زۆر بەنرخ بوو دەفرۆشێ. دواتر ئەگەرچی زۆر پەیوەندی لەگەڵ باوکی خۆش نەبوو، چونکە دڵی شکاند بوو،لێ ناچار دەبێت داوای پارەی لێ بکات. ئەویش یارمەتی بۆ دەنێرێ و ماتزینیش بەشی زۆر بە هەژاران و ئاوارەکانی وڵاتەکەیدا دەبەخشێتەوە. هەوڵ دەدات کار بکات، هیچی دەست ناکەوێ. دواجار زەبری قەڵەم و پێزی نووسینەکانی دەخاتە کار و وتار بۆ ڕۆژنامە ئینگلیزییەکان دەنووسێ. داهاتێکی کەمی دەستدەکەوێ و گوزەرانی پێ دەکات. زۆری پێناچی ئاشنایەکی لە بنەماڵەی Eliza Fletcher کە زۆری پێ سەرسام دەبێ، بەکۆمەڵێ خەڵکی ناوداری لەندەنی دەناسێنێ.Charles Darwin,Robert Owen,George Sand یەکێکی تریان گەورە مێژوونووس و نووسەر Thomas Carlyle دەبێت.Carlyle لەمەڕ ماتزینییەوە دەنووسێ:" ماتزینی ئایدیالیست سەرکەوت، ئەو توانی یوتۆپیاکەی بگوێزێتەوە بۆ هەقیقەتێکی ڕوونی بەهێز(...) لەنێو ئەو خەڵکانەی ئێستادا،من دەیانناسم، ماتزینی جوامێرترینیانە". پاش ساڵێک دوا خوشکی دەمرێ ئیدی بەتەواوی ناڕەحەت و تەنیا باڵ دەبێت.\nلە ساڵی 10.4.1838 ڕۆژنامەی LA Postolato Popolare دەردەکات. لە 30.April بانگەوازی ژیانەوەی ئیتالیای لاو دەردەکات. بەردەوام کۆنسێرت بەڕێوە دەبات و پارەکەی بۆ چاکەی گشتی خەرج دەکات و سەرپەرشتی منداڵە ئیتالییە هەژارەکان دەکات و وانەی فێربوونیان پێ دەڵێتەوە و دەبێتە مامۆستایان ئەم شێوازە لە کاردکردنی ماتزینی دوایی دەبێتە مۆدێلێک لە ئەمەریکا نیۆرک و بۆستن و مۆنتەریدیۆ بەخۆشییەوە وەردەگیرێ. Sussane منداڵێکی بچوکە لەبەر برسێتی فڕێدراوەتە بەردەرگای ماڵێک. ماتزینی هەڵی دەگرێتەوە و بەخێوی دەکات و پێی دەگەیەنێ هەتا شوو دەکات و دواتریش دەستی پێوەی دەبێت.\nحەسرەتی وڵات و شەیدایی دیداری دایکی، ناچاری دەکەن بەهەر شێوەیەکی شارەوە و نهێنی بێت، خۆی بگەیەنێتەوە نیشتمان. ئیدی ماتزینی دەگەڕێتەوە شاری میلان لە وڵاتی خۆی و دواتر بەھۆی کوژرانی پاپاوە لە ڕۆم ھەڵدێتەوە بۆ لەندەن دەچێ. لە نێوان ئیتالیا و ئاوارەییدا لە سویسرا و فەرەنسا و لەندەن دەھات و دەچوو و کۆڕی خەباتی گەرم دەکرد و ڕێکخستنەکانی پتەو دەکرد. سەرئەنجام لەمەشدا تووشی نووشستی دەبێت و نائومێدانە دەگەڕێتەوە بۆ لەندەن . لەندەن وەک نیشتمانی دووەم و لەوێ قەڵەمەکەی دەخاتە کار بۆ نووسین و ڕەخنە و لێکۆڵینەوە و گوزەرانکردن. لە ڕووی فیکری و سیاسییشەوە، سەرگەرمی پرسی یەکێتی ئیتالیا و پرسی ئەوروپا دەبێت. ئاخر ماتزینی بە یەکێ لە گەورەترین بیرمەندە سەرەتاییەکانی خاوەن بیرۆکەی یەکێتی ئەوروپا دادەنرێت.\nدواتر « کۆمەڵەی نیشتمانی ئیتالیا» دروست دەکات بۆئەوەی جێگەی کۆمەڵەی ئیتالیای لاو بگرێتەوە و ئامانجەکانی بریتی بوون لە:- ئازادی و یەکێتی نەتەوەیی و دەرپەڕاندنی نەمسا و بەھێزکردنی ھەستی نەتەوەیی و وریاکردنەوەی نەتەوەیی ئیتالیا بۆ ڕاپەڕین و شۆڕش»..\nدیارە کاریگەرێتی کۆمەڵەی ئیتالیای لاو ، کە زۆر جاران بە ماتزینییەکان ناودەبران، لەسەرکۆمەڵگەی ئیتالی زۆر گەورە بوو و ئاپۆڕەیەکی زۆری لە ڕۆشنبیرە تازە پێگەیشتووەکانی لە دەور خڕ ببووە و لە ھەمووی بەرچاوتر ڕەنگدانەوەی بیر و بۆچوونەکانی ئەم کۆمەڵەیە بوو لەسەر داوا و ویستی جەماوەریی و نەتەوەیی میللەتی ئیتالیا. دواتر بەهۆی هێرشێک بۆ سەر پاپا هەڵدێ و دەچێت بۆ لەندەن. بەمجۆرە لەنێوان ئیتالیا و فەرەنسا و سویسرا و شاری لەندن دا، دێت و دەچێ و پلان و نەخشەی شۆڕش و خەبات دادەڕێژێ و بژێوی مینۆکی بە هاوبیرەکانی دەبەخشێ. هەوڵێکی تریان بۆ ڕاپەڕین شکست دێنێ.\nساڵی 1837 « کۆمەڵەی نەتەوەکان» لەسەر پێشنیازی ئەم و بە یارمەتی کۆمەڵێ لە ھاوبیرە ئازادیخوازەکانی دروست دەبێت. ئەم کۆمەڵەیە زۆر جێی ھیوا و خۆشی ماتزینی دەبێت، بەو مانایەی کە ئەم ڕێکخراوە بۆ ماتزینی بەیەکگەیشتنی نەتەوەکان و ھاوکارییەکی بەرامبەرییە.\nهەر لێرەش بانگاشە و هاوار بۆ دامەزراندنی ڕێکخراوێک بۆ ئەوروپا دەکات و بەلایەوە گرنگ دەبێت ڕێکخراوێک هەبێت بۆ پشتیوانی و دەستگیرۆیی گەلان بەتایبەت لەپێناوی ئەوەی دەوڵەتی خۆیان هەبێت. لەم ڕووەوە دەڵێ:" بێ میللەت، هیچ خەباتێکی رزگاریخوازی نەتەوەیی نییە،کە بەهێز و توانای خۆی بەرەو سەرکەوتن بڕوات". دەیەوێ بڵێ هەر میللەت سەرچاوەی خەباتە و دەبێ پشت بە هێزەکەی ببەسترێ و نابێ بە گفت و ڕێکەوتنی زلهێزەکان بخەڵەتێین و دەڵێ:" بە هیچ جۆرێ هاوپەیمانێتی لەگەڵ شانیشینی تردا ناکات، چونکە ئەوانە پەیمان و گفتەکان بەزۆری لە دوا چرکەکاندا دەشکێنن". ئەمەش ڕووی لەمیللەتە بندەستەکانە. ئەم پرنسیپەی لەگەڵ شۆڕشی ئیتالیادا تا سەر پێڕەو کرد و لە پێناوی چەسپاندنیدا، ڕەنجی زۆر کێشا.\nئاخر ماتزینی لەو ڕاستییە باش گەیشتبوو، بێ بەرامبەر کەس شتێ ناکات،بۆیە دەیویست هێزی شۆڕش و سەرکەوتن لە میللەتەوە هەڵقوڵێ و ڕوو دەکاتە میللەتیش، داوای لێ دەکات کە:"میللەت پێویستی بە بیروباوەڕ و قەناعەتێک هەیە". واتە خۆی بدۆزێتەوە. ماتزینی لەدەرەوەی ئیتالیا بەردەوام بەیاننامە و ڕۆژنامە و بەلاڤۆک و جارجار چەک و تەقەمەنی دەناردەوە، لە بەرمیل و تۆپی لە قوماش دروستکراو و پاکەتی سەلامی و بنی جانتا و شوێنی دیکەدا دەیشاردەوە.\nپاریس وەک ناوەندی بزاڤە دەستنیشان دەکرێ. چونکە ئەو کاتە بۆ ھەموو لایەک بایەخی سیاسی و زۆری ھەبوو. لە 15.4.1840— 5.3.1848 واتە نزیکەی ھەشت ساڵ ماتزینی ھەموو جموجوڵ و چالاکییەکی لەلایەن Giuseppe Lambartiەوە لەسەر تۆمار کرا بوو وەک ئاژاوەگێر و تێکدەر و ھەزاران بەڵگەشیان لەسەری کۆکردبۆوە. سەردەمانێک لە ئەوروپا، ھەرچی لەدژی دەسەڵاتی میر و پاشا بکرایە ماتزینی پێ تاوانبار دەکرا. مێتەرنیخ گووتەکی سەیروسەمەرەی لەمەڕ لێوەشاوەیی و کارامەیی و زۆرزانی ماتزینییەوە هەیە و دەڵێ:" من دژی زۆر سەرباز شەڕم کردووە، توانیومە کایزەر و پاشا و سوڵتان و تزاری و پاپا لگەڵ یەکترد یەک بخەم، بەڵام هیچ کەسێک لەسەر ئەم زەوییە،هێندەی سەرئێشە و ناڕەٶەتی بۆ دروست نەکردووم،هێندەی ئەم چەتە ئیتاڵییە، ڕەقەڵە، ڕەنگ پەڕیو، ڕووتوڕەجاڵ، بەڵام ڕەوانبێژ وەک بروسکە و گەشاوە وەک فریشتە و زۆرزان و فێڵباز وەک دز و بێچاوڕووی قۆشمە و کۆڵنەدەر وەک عاشق،ئەویش ناوی جۆسێف ماتزینییە".\nئەمەش بێ دەمەتەقێ بەڵگەی دینامیکی بیروبۆچوون و داخوازییە نەتەوەیی و سیاسییەکانی ماتزینی دەسەلمێنێ. ساڵی 1841 سەرۆکی ئیتالیای لاو لە Montevideo بۆ ماتزینی دەنووسێ: « گاریباڵدی چاوەڕێی ئاماژەی ئێوەیە بۆ گەڕانەوە. گاریباڵدی بێ چەندوچوون ھێشتا سوورە لەسەر ڕێباز خەباتەکەی بۆ ژیانەوە و یەکگرتنەوەی ئیتالیا». ناوچەکانی ناپولی، ڕماگنا، تۆسکانا جموجوڵ و سەرھەڵدان ڕوو دەدات، بەداخەوە بێ کاریگەریی دەبێت.. Attilio&Emilio Bandiera دوو بران لەدەسەڵاتی نەمساویدا دەبنە ئەفسەری باڵا. ھەردوو ھاوبیری ماتزینی و دڵسۆزی ڕێبازەکەین. بڕیار دەدەن پێکەوە چالاکییەکی گەورە بکەن دژ بە بۆربۆنەکان. بەداخەوە پلانەکەیان ئاشکرا دەبێت و گوللەباران دەکرێن.\nلەو ھەلومەرجەدا 3 کەسایەتی دێنە کایەی سیاسییە و ناو دەردەکەن.Vincenzo Gioberti، بە دوژمنی ماتزینی ناسراوە. لە بنەڕەتدا لەگەڵ تێزەکانی ماتزینیدایە لەسەر مەسەلە ڕزگاری لەناو میللەتەوە کۆکە. لێ باوەڕی بە شۆڕش و ڕاپەڕین نییە. یەکێکی ترCésar Bablo ە،دژی بۆچوونەکانی گاریباڵدییە و لەسەر شۆڕش و ڕابوون بیروڕای تری ھەس،ئەگەرچی خاوەنی گووتەیەکە:" بەبێ سەربەخۆیی نەتەوەیی، شتە باشەکانی تر بوونیان نییە".. وێنەکێش و نووسەری دیارM.Masimo DAzeglio. ئەمیش باوەڕی تەواوی بە مافەکانی ئیتالیا ھەیە، بەڵام بە شێوەی ئاشتی خەباتی بۆ دەکات و حیزبێک دروست دەکات جەماوەرێکی باشی لەدەور خڕ دەبێتەوە و لە پەرلەمان لایەنگری زۆر دەبێت. ماتزینی لەم کاتەدا کتێبێکی دەنووسێ بەناویIl primato morale e civile degli Italiani/ پێشەنگی کولتوور و مۆڕاڵی ئیتالییەکان.\nمێژووی ئەو گیانبازییەی ماتزینی ساڵی 1844 دەیکات و دەگاتەوە شارەکەی جێنوا و دەچێتە سەردانی دایکی دیار نییە. ھەر زوو بە کوشتی دوو برا نابراوەکە تۆمەتبار دەکرێت، ئەگەرچی ئەو لەو کاتە لە لەندەن بووە. ماتزینی لە لەندەن ژیانی بەسەر دەبرد، بە نووسین و کۆڕگێڕان و کاروباری ڕێکخستنەوە سەرگەرم بوو. خۆشترین کەشوھەوای بۆ کارکردنی خوڵقاند بوو. شەو تا بەیانی و بەیانی تا ئێوارە لە جوڵەدا بوو. قاوە خواردنەوە و جگەرەکێشان و نان و پەنیر خواردن تاکە شتێ بوو دەیکرد. بەم ھۆیەوە زۆر ماندوو دەبوو، خواردنی باش نەبوو. تا دەھات باری تەندروستی خراپ دەبوو . گورچیلەی ڕاستی ئازار پەیدا دەکات و سەروڕیشی بەخێرا سپی دەبێت، بەڵام دڵە گەورە پڕ لە ھیواکەی ھەر لێدەدات..\nپاشا A.Alberto ساڵی 1845 پەیامێک بڵاو دەکاتەوە و تێیدا ئاماژە بەوە دەدات، کەوا بە ھەموو وزە و توانا و باوەڕییەوە کار بۆ ریسۆرگیمێنتۆی ئیتالیا دەکات. ئەم ھەواڵەش خۆشییەکی تر دەخاتە دڵی گشت لایەکەوە. ھەر لەم سەروبەندەدا گۆڕانێکی تری ئەرێنی ڕوودەدات و پاپای نوێ Mastia Ferretti لە 14.6.1946 دا ھەڵدەبژێردرێت. ئەمیش ھەندێ گۆڕانکاری دەکات . ئەم ھەواڵ و گۆڕانە نوێیانە دەبنە جێی ئومێدێکی نوێ بۆ ماتزینی.\nماتزینی بە پیشەی خۆی گەرماوگەرم نامەیەکی کراوە دەنووسێ بۆ پاپا و داوای لێ دەکات: " لە خزمەتی ئامانجی یەکگرتنەوەی ئیتالیادا بێت و خزمەتی خەڵک بکات و ئەوەیشی بەبیر دێنێتەوە، مادامێکی گەل ھەیە و خاوەنی ڕاستەقینەی دۆزەکەیە، ئەو ئاواتانە بێ پاپاش ھەر دێنە دی". ساڵی 1848 جارێکی تر لە Sizilien دژ بە پاشا Ferdinand II کە نوێنەری دەسەڵاتی نەمسایە ڕاپەرین سەرھەڵدەدات. پاشاA.Alberto دەستبەجێ دەست بە کۆمەڵێ چاکسازی دەکات. لە ڤییەناش داوا دەکرێ Metternich واز بھێنێ. ئیدی ئەم ڕووداوانە دەبنە بەشێکی گرنگی ئەو چرکەساتە، کە ماتزینی چاوەڕێی دەکردن. دەستبەجێ بڕیار دەدات لە ڕێگای پاریسەوە بگەڕێتەوە بۆ ئیتالیا، ئەگەرچی ھێشتا سزای مەرگی لەسەر ھەڵنەگیرا بوو. سەرەتا دەچێتە میلان. لەگەڵ گەشتنی بە ھەزاران ھەزار لە جەماوەر لێی کۆدەبنەوە و بەھاتنەوەی خۆشی و شادی دەدەبڕن و نەعرەتەی« بژی ماتزینی» دەگاتە ئاسمانی ھەموو ئیتالیا. پاش ماوەیەک مانگرتنێک بەناوی "جگەرەنەخۆرەکانەوە" سەرهەڵدەدات،داواکانی پارە و باج نەدەن بەم شتانە و جۆرێک لە بایکۆتکردنە. ماتزینی خەریکی جۆشدانی خەڵکە بۆ دەرپەڕاندنی 13,000هەزار سەربازی نەمساوی. بۆ ماوەی پێنج ڕۆژ راۆەرینەکە سەردەکەوێ و بە ناوی خەباتی\nLe Cinque giornote لە مێژوودا ناسراوە.\nپاشا ئەلبێرتۆ دەیەوێ ئەم دەرفەتە بقۆزێتەوە، بۆیەکا گورجوگۆڵانە نوێنەری خۆی بۆ لای ماتزینی دەنێرێت، بۆ گفتوگۆکردن لەسەر دۆخەکە و پێکەوە کارکردن. بەڵام ماتزینی دیدار ڕەت دەکاتەوە و بە نوێنەرەکە دەڵێ: با سەرەتا پاشا ئیمزای خۆی بخاتە سەر یەکێ لەو بەیاننامانەی بڵاومان کردۆتەوە،ئەوسا گفتوگۆ دەکەین. پاشاش ئەم داوایە دەداتە دواوە. لە میلان سەرەتا خوشکی ماتزینی و دواتر دایکی دێنە سەردانی. ئەمەش جارێکی تر ورەی ماتزینی بەھێز دەکات و چاوەکانی بەدیدتنیان گەش دەبنەوە.\nھەر لە میلانۆ دوای ساڵێ واتە 1849، دەیەوێ بچێتەوە بۆ جێنوا بۆ دیداری دایکە پیرەکەی. پۆلیس ڕێگری لێ دەکات. ناچار دەچێ بۆ Livornoلەوێشەوە بۆ Parmaبۆ لای ژنەکەی.\nلە ڕۆما ھەڵبژاردنی پەرلەمان دەکرێ و" گاریباڵدی" ش وەک نوێنەرێکی ناسراو بەشدار دەبێت. واتە دەچێتە پاڵ پاشا ئەربێرتۆ. ئەم ڕووداوەش جێی نیگەرانی ماتزینی دەبێت. دەڵێ: بەداخەوە بۆ گاریبالدی بۆ ئەو نازانێ پاشا و میرەکان زۆربەی کات ناپاکییان لە میللەت کردووە. وا دیارە گاریبادی ئیمڕۆ،گاریباڵدی دوێنێ نییە!. گاریبالدی لە وەڵامدا دەڵێ: بەڵێ ئەوە دەزانم لێ ئێستا پێداویستییەکی تر دەبینم، دەمەوێ لەخزمەتی پاشای ساردینیادا وڵات بەرەو پێش بەرم . کاتێ وەزیری ناوخۆ Carlo Armellini وتارێک دەدات، گاریباڵدی قسەکانی پێ دەبڕێ و دەچێتە سەر سەکۆکە و داوای ئیتالیایەکی کۆماری دەکات.کەواتە گاریباڵدی هەر ماتزینیانە بیر دەکاتەوە. ئەم ھەڵوێستەشی بەناپاکی لەگەڵ پاشا ئەلبێرتۆ بۆ ھەژمار ناکرێ.. بەڵکو بە ھەنگاوێ دادەنرێ بەرەو رزگاریی و سەربەخۆیی وڵات. دوای ئەم ڕووداوە لە 8.2.849 لە پەرلەمان دەنگدان لەسەر پرسی سەربەخۆیی دەدرێ، لە 142 نوێنەر 120 دەنگ بۆ کۆماری دەدەن بە مانا ماتزینییەکەی. ئیدی بیرۆکە بنچینەییەکەی ماتزینی « خوا و گەل» دەبێتە مۆتیڤی ژیان.\nلەم کۆمارە نوێیەدا کە تەمەنی تەنیا 4 ڕۆژە داوەتی ماتزینی دەکرێ بۆ Rom. . ڕۆژی 5.3.1849 بەدەم بانگ و ھاواری بەخێرھاتنەوە و بژی ماتزینی، بۆ یەکەمین جار پێ دەنێتە سەر خاکی ڕۆمانی. ئەم ڕووداوە مێژووییە، ئەم نزیک بوونەوەیە لە ئامانج و ئەم خۆشییە بێ سنوورەی خەڵکی و ئەم جۆرە لە ھەستی گەرم، دەبێتە جێی خۆشحاڵی و ھیوایەکی گەورە بۆ ماتزینی. کاتێ پێ دەنێتە ھۆڵی کۆبوونەکەوە، ھاوار و خۆشی Evviva Mazzini گوێی پیاو کەڕ دەکات..\nپاش ماوەیەک 29.3.1849ئەنجومەنی نوێنەران بڕیار دەدەن، دەسەڵات دابەش بکەن لە نێوان Armellini ,Saffi ,Mazzini دا، بەڵام وەزیر و ئەندام پەرلەمانەکان ناگۆڕدرێن. لەیەکەم چرکەدا ماتزینی بەھۆی مێژوو و خەبات و کەسایەتی کاریزمییەوە، وەک ڕابەر و سەرۆکی گشت لایەک دەناسرێ. لەسەردەستی ماتزینی کارنامەیەک ئامادە دەکرێت و دەست بە کار بۆ گۆڕانکاری.\nماتزینی سەرەتا داوا دەکات ھەر سێ سەرۆکەکە، لای خۆیانەوە دەستبەرداری نیوەی مووچەیان بن بۆ خەڵکی ھەژار. لە بوارەکانی تری دارایی و سیاسی و سەربازیدا یاسای نوێ دەردەکەن. بڕیاری دروستکردنی کۆمەڵێ خانووبەرە بۆ ھەژاران دەدەن. نرخی پێداویستییەکانی ژیان، خوێ لەنێویاندا، کە زۆر گران بووە، کەم دەکەنەوە. بایەخی زیاتر بە بواری کشتوکاڵ دەدرێ و ھەر خێزانێ لە 3 سەر زیاتر بن، پارچەیەک زەوییان دەدرێتێ. جێگا و خانەی تایبەت بۆ نەخۆش و پەککەوتە و ناتەواوەکان دروست دەکرێت. لەسەر ئاستی ئایینیش دەسەڵاتی کڵێسە دیاری دەکرێ و بەتوندی دژی ئەوانە دەوەستێتەوە، کە دزییان لە کڵێسا دەکرد و کەسایەتییە ئاینییەکانیان ئازار دەدا. خاوەندارێتی گەورە و فراوانی کڵێساشی بەسوودی جووتیاران کەم دەکاتەوە. بەم جۆرە خۆی زۆر توخنی ئایین ناکاتەوە و چونکە حەزی بە پەیوەندییەکی باش دەکرد لەگەڵ دەسەڵاتی کڵێسادا. ئیدی لەوەو پاش کڵێسا چۆڵ و ھۆڵەکان پڕ دەبنەوە لە خەڵک و لە ئارامیدا جمەیان دێت.\nماتزینی دژی ئەوە بوو دەسەڵاتی ڕۆژئاواییەکان بەسەر کڵێسادا بسەپێندرێت. لەم ڕووەوە دەڵێ: " ئێمە دەبێ میرەکانی کڵێسا لە میرەکانی ڕۆژئاوا جودا بکەینەوە و جەخت لەسەر مافی خۆمان بکەینەوە، بێ ئەوەی باوەڕی ئاینی بشێوێنین یان بریندار بکەین".\nھەروەھا گفتی ئەوە دەدات کە دەسەڵاتی پاپا لە ئەنجوومەنی ڕۆمادا زامن بکات. سەرباری ئەم ھەموو گۆڕانکاری و ئامادەگییە. ئەگەرچی تا دەھات پێگەی ماتزینی لە نێو پیاوە ئاینییەکان ھەڵدەکشا و بەھێزتر دەبوو. کەچی پاپا ئامادەی ھیچ ھەمئاھەنگییەک نابێت لەگەڵ ناوبراودا.\nماتزینی لەناو میللەتەکەیدا بەوە گرەوی بردبۆوە، گوفتار و ڕەفتاری ھاوجووتی یەک بوون. کەسایەتییەکی گەشبین بوو، ھەمیشە ھیوا بە ھاوبیرەکانی و میللەت دەبەخشێ. لەبەرانبەر ھەژار و دەوڵەمەندا سادە و ساکار ڕەفتار دەکات، شەو و ڕۆژ بێ ماندووبوون دڵ و گوێی بە کراوەیی بۆ ڕازی میللەت دەکاتەوە، کار دەکات و بێ ترس دێ و دەچێت. شتێ کە ھاوڕێکانی نیگەران دەکات، ماتزینی ڕێگە نادات کەسی لەگەڵ و بیپارێزن. لەکاتێکدا لەو ڕۆژانە زۆر جار خەڵک دەکوژران.


لاڤرۆڤ بە تیلەرسن دەڵێت وتارە دووژمنانەییەکەی ئەمەریکا سەبارەت بە کۆریا جێی قبوڵکردن نیە\nوەزارەتی دەرەوەی ڕوسیا ڕایگەیاند وەزیری دەرەوەی وڵاتەکە سێرجی لاڤرۆب بە هاوتا ئەمەریکییەکەی ڕێکس تیلەرسنی وتووە وتارە دوژمنانەییەکەی واشنتن گرژییەکانی نیمچە دوورگەی کۆریا زیاتر دەکات و جێی قبوڵکردن نیە.\nوتیشی دوو وەزیرەکە لە میانەی پەیوەندییەکی تەلەفونیدا باسیان لە کۆمەڵێک ڕێوشوێن کردووە بۆ چارەسەرکردنی ناکۆکییەکانی سوریا و ڕەوشەکەی ئۆکرانیا.\nجێی ئاماژەیە لە ماوەی ڕابردوودا کرێملن ڕایگەیاند ڕوسیا ئامادەیە ڕۆڵی نێوەندگیر ببینێت لەنێوان کۆریای باکوور و ئەمەریکادا ئەگەر هاتوو دوو وڵاتەکە بەوە ڕازی ببن.\nلە مێژە مۆسکۆ داوا لە کۆریای باکوور و ئەمەریکا دەکات دانوستاندن ئەنجام بدەن بۆ کەمکردنەوەی ئەو گرژییانەی کە بەهۆی بەرنامە ناوەکیی و موشەکییەکەی کۆریای باکوورەوە دروست بوون سەرەڕای بڕیارەکانی ئەنجومەنی ئاسایشی نێودەوڵەتی دژی کۆریای باکوور.\nوتەبێژی کرێملن دیمیتری بێسکۆڤ لەمیانەی کۆنگرەیەکی ڕۆژنامەوانیدا وتی " ئامادەیی ڕوسیا بۆ کەمکردنەوەی گرژییەکان و ڕێخۆشکردن بۆ دانوستانەکان ڕوون و ئاشکرایە."\nسیاسەتمەدارانی ئەمەریکا دەڵێن هەوڵدەدەن بگەنە چارەسەرێکی سیاسیی بەڵام سەرۆکی ئەمەریکا دانۆڵد ترامپ دەڵێت پێش ئەوەی بچینە گفتوگۆکردنەوە دەبێت پیۆنگیانگ واز لە پەرەپێدانی چەکە ناوەکییەکانی بهێنێت.\nكوردانی رۆژئاوا، لە گەمەی ئەمریكادا..!...


لێكۆڵینه‌وه.. مۆزی ره‌شه‌وه‌بوو سوودی زۆره\n24/5/2018 10:43 AM\nپزیشكان پێشنیاری خواردنی مۆز ده‌كه‌ن بۆ چه‌ندین جۆر نه‌خۆشی جیاواز، به‌هۆی ئه‌و سووده ته‌ندروستیانه‌ی به له‌شی مرۆڤی ده‌گه‌یه‌نێت.\nپێكهاته‌ی مۆز ده‌وڵه‌مه‌نده به ڤیتامینات و ریشاڵ و هه‌روه‌ها رێژه‌یه‌كی پۆتاسیۆمی تێدایه.\nمۆزی ره‌ش: نه‌ریتێكی هه‌ڵه له‌نێو خه‌ڵكدا باوه، كه باوه‌ڕیان وایه ره‌شبوونه‌وه‌ی مۆز واته "خراپبوونی" و چیتر به كه‌ڵكی خواردن نه‌ماوه‌و پێویسته فڕێ بدرێت، به‌ڵام له‌ڕاستیدا لێكۆڵینه‌وه‌كان پێچه‌وانه‌ی ئه‌وه‌یان سه‌لماندووه.\nلێكۆڵینه‌وه‌كان ئه‌وه‌شیان سه‌لماندووه كه ئه‌و په‌ڵه ره‌شانه ئاماژه‌یه به‌ته‌واو پێگه‌یشتنی مۆزه‌كه، تا زیاتر بمێنێته‌وه رێژه‌ی مادده‌یه‌ك تێیدا زیاد ده‌كات به هێمای TNF ناوده‌برێت.\nئه‌م مادده‌یه له زمانی ئینگلیزیدا ئاماژه‌یه به Tumor Fecrosis Factorواته "هۆی له‌ناوبردنی گرێ" به‌مانای مادده‌یه‌كه دژه شێرپه‌نجه‌یه‌و خانه‌ی ناسروشتی له له‌شدا پێكده‌هێنێت بۆ روبه‌ڕووبونه‌وه‌ی خانه شێرپه‌نجه‌ییه‌كان.\nله پوخته‌ی لێكۆڵینه‌وه‌كاندا گه‌یشتوون به‌وه‌ی خواردنی "مۆزی ره‌شه‌وه‌بوو" و به‌ده‌ستهێنانی رێژه‌یه‌كی باش له مادده‌ی TNF ده‌توانێت روبه‌ڕووی خانه شێرپه‌نجه‌ییه‌كان ببێته‌وه‌و گه‌شه‌سه‌ندن و زۆربوونیان به شێوه‌یه‌كی به‌رچاو بوه‌ستێنێت.


ژنانی تەحریر: یەك ئامانجمان هەیە پێویستە پێكەوەبین\nبەغدا/ ئازاری 2020/ بەشێك لە ژنانی پارێزگاكانی تری عیراق، گڕوتینێكی تریان بە خۆپیشاندانەكانی گۆڕەپانی تەحریردا فۆتۆ: ئەمیر خانەقینی\n"دەنگهەڵبڕین لە تەحریر كاریگەریی لەسەر دەسەڵات زیاترە، بەشداریی ژنانیش ئەو كاریگەرییە بەهێزتر دەکات"، لەسەر ئەو بنەمایە هێلین سەمیر (23ساڵ) شاری بەعقوبەی بەجێهێشت و رویكردە مەیدانی تەحریر لە بەغدا، تا هاوشانی دەیان هەزار كەس رۆڵببینێت لە خۆپیشاندانەكاندا.\nئەو بەشدارییەی هێلین كە چالاكوانێكی بەعقوبەیە، دەگەڕێتەوە بۆ سەرەتای دەستپێكردنی خۆپیشاندانەكانی عیراق لە تشرینی یەكەمی 2019دا، دژی بێكاریی، گەندەڵیی و جیاكاریی، دواتر سەریكێشا بۆ گۆڕینی سیستمی حوكمڕانی.\n"سەردەمی ترس و بێدەنگی ژنان كۆتایی هاتووە، ئێستا كاتی ئەوەیە خۆمان داوای مافەكانمان بكەین و داواكارییەكان هاوشانی پیاوان رابگەیەنین..."، هێلین سەمیر زیاتر وتی كە بەشداریی ژنانی پارێزگاكانی تر لەگۆڕەپانی تەحریر هێز بە خۆپیشاندانەكان دەدات. "كاتێك هەمومان یەك ئامانجمان هەبێت، پێویست دەكات پێكەوەبین لەو شوێنەی دەتوانین كاریگەریمان هەبێت".\nلەسەر ئەو بنەمایانە لە پێنج مانگی خۆپیشاندانەكانی رابردودا هێلین و دەیان ژنی تر لە پارێزگاكانی تری عیراقەوە گەیشتنە گۆڕەپانی تەحریر – گەورەترین گۆڕەپانی خۆپیشاندانەكان لە عیراق-.\nبەشداریی ژنانی شار و پارێزگاكانی تر، وێنەیەكی گشتگیرتر و فراوانتری بە گۆڕەپانەكەداوە، وەك ئەوەی هێلین پێیوایە كاریگەریشی زیاتر بووە.\nشیلان عادل، چالاکوانێكی قەزای خانەقینە لە پارێزگای دیالە، بە (كەركوك ناو)ی وت بەپێی كاتی خۆی دەچووە بەغدا بۆ بەشداریکردن لە خۆپیشاندانەكاندا، دوای ئەوەی تەنیا دوو رۆژ لە قەزاكەی خۆی خەڵك ناڕەزاییان دەربڕیی و كۆتاییان پێهێنا.\n"ئەم حکومەتە مافی هەموو هاوڵاتییەکی هەموو ناوچەكانی عیراقیی پێشێلكردووە، بۆیە چاككردنی پێویستی بە دەنگی هەمووانە"، شیلان وایوت.\nچاككردنی ئەم حکومەتە پێویستی بە دەنگی هەمووانە\nبە گشتی بەپێی ئامارێكی ناڕەسمی كە (كەركوك ناو) لە گۆڕەپانی تەحریر لەبەغدا وەریگرتووە، بە بەردەوامی 300 ژن رۆژانە لە گۆڕەپانەكە بوون، بەشێكیان لەو پارێزگایانەوە هاتبون خۆپیشاندانی تیادا نەكراوە، یان تەنیا چەند رۆژێك بەردەوامبووە، لەوانە كەركوك، دیالە و سەڵاحەدین.\nشیلان خۆی زیاتر هاوكاریی لۆجستی خۆپیشاندەرانی دەكرد و پێداویستی سەلامەتی بۆ دابیندەكردن، یان كاروباری ئەو خێمانەی لەگەڵ هاوڕێیەكانی رێكدەخست كە لە گۆڕەپانەكەدا بۆ خۆپیشاندەران دانرابون. بەڵام ئەوەش بە سەلامەتی نەبوو و وەك خۆی وتی "بەنامەی مۆبایل هەڕەشەم لێدەكرا و داوای بەشدارینەكردنم لێدەكرا".\nبەغدا/ ئازاری 2020/ بەپێی ئامارێكی ناڕەسمی بە بەردەوامی 300 ژن رۆژانە لە گۆڕەپانی تەحریر ئامادەبون. فۆتۆ: ئەمیر خانەقینی\nئەو هەڕەشانە ترسیان لای شیلان دروستكردبوو، بەڵام رێگرنەبوون لەوەی گۆڕەپانەكە بەتەواوی بەجێبهێڵێت و وتی "تەنیا ماوەیەك نەچوم و خۆم پاراست، دواتر بەشداریمكردەوە".\nلە دوو دەیەی رابردودا، خۆپیشاندانەكانی پێنج مانگی رابردووی عیراق بە كاریگەرترین دادەنرێن، لەژێر فشاری ئەوان و له كانونی یه‌كه‌می 2019دا عادل عه‌بدولمه‌هدی، سه‌رۆك وه‌زیرانی عیراق ناچاربوو ده‌ستله‌كاربكێشێته‌وه.\nلەگەڵئەوەشدا، راسپاردنی محه‌مه‌د تۆفیق عه‌لاوی-شیان ره‌تكرده‌وه بۆ پێكهێنانی حكومه‌ت، هه‌رچه‌نده به‌ڵێنی لێپرسینه‌وه‌ی دابوو له‌و كه‌سانه‌ی له توندوتیژی دژی خۆپیشانده‌رانەوە تێوه‌گلاون.\nله‌گه‌ڵ دژایه‌تی شه‌قامدا، عه‌لاوی شكستیهێنا له پێكهێنانی كابینه‌كه‌ی و له راسپاردنه‌كه‌ی پاشه‌كشێیكرد.\nخۆپیشاندەران بە راسپاردنی كاندیدی نوێ بۆ پێكهێنانی حكومەت (عه‌دنان زورفی) ناڕازین، كە پشتگیری بەشێکی لایه‌نه شیعییه‌كان و به واژۆی به‌رهه‌م ساڵح، سه‌رۆك كۆماری عیراق راسپێردراوە.\nبەڵام ئەو كاریگەرییانەی خۆپیشاندەران، بێ قوربانی تێپەڕ نەبووە؛ له سه‌ره‌تای خۆپیشاندانه‌كانه‌وه، 650 هاوڵاتی كوژراون له‌گه‌ڵ زیاتر له 25 هه‌زار بریندار، ئەوەش بەوتەی فاتن حلفی، ئه‌ندامی كۆمسیۆنی باڵای مافه‌كانی مرۆڤ له عیراق بۆ (كەركوك ناو).\nئەو جەختیكردەووە كۆمسیۆنەكەیان نه‌یتوانیووه ئەوە دیاریبكات چه‌ند له‌و پێشێلكارییانه به‌ر ئافره‌تانی خۆپیشانده‌ر كه‌وتون كه به‌وته‌ی حلفی، رێژه‌كه‌یان له گۆڕه‌پانه‌كاندا ده‌گاته سه‌دا 12.\nرێژه‌ی ژنان له گۆڕه‌پانی تەحریر ده‌گاته سه‌دا 12\nلەپاڵ بەشداریی ژنانی پارێزگاكانی تر، بونی ژنانی پێكهاتە نەتەوەیی و ئاینییە جیاوازەكان، بەڕای روئا خەڵەف کە چالاکوانێکی خەڵكی بەغدایە لەگۆڕەپانی تەحریر، بۆتەهۆی پیشاندانی وێنەیەكی ئاشتییانە بە خۆپیشاندانەكان و رێگربووە لە دانانی پیلانی جیاواز لای ئەو هێزانەی دەیانویست كۆتایی بەخۆپیشاندان بهێنن.\n"تەنانەت ژنان بونەهۆی ئەوەی هانی زیاتری پیاوان بدەن بۆ بەردەوامیی و پاراستنی گۆڕەپانەكە"، روئا وایوت.\nسەجا بەیاتی، کچێکی تورکمانی دانیشتووی بەغدایە، دەڵێت هەموو هەوڵی ئێستامان بۆ بەردەوامی خۆپیشاندانەكانە و كاركردنە بۆ رێگریی لە دەستوەردانی وڵاتانی دراوسێ لە پێكهێنانی كابینەیەكی نوێدا.\nبەغدا/ ئازاری 2020/ ژنانی گۆڕەپانی تەحریر، وێنەی كوژراو و قوربانییەكانی خۆپیشاندەران بڵاودەكەنەوە فۆتۆ: ئەمیر خانەقینی\nسەجا وتی "تەحریر ئیتر تەنیا گۆڕەپانێك نییە بۆ خۆپیشاندان، بەڵكو نیشتیمانێكی بچوكی هەموو عیراقییەكانە و لێرەوە دەبێت بڕیاربدرێت".\nهێشتا خێمەی خۆپیشاندەران لەشوێنەكانی خۆیان لەگۆڕەپانی تەحریر ماون، هەرچەندە بڕیاری قەدەغەی هاتوچۆ هەیە بەهۆی بڵاوبونەوەی ڤایرۆسی كۆرۆنا، كە كاریگەری لەسەر راگرتنی كۆبونەوەكانی ئەنجومەنی نوێنەرانی عیراقیش هەیە.\nنەجوە جەعفەر، دەرچوی پەیمانگای هونەرە جوانەکانە، لەگەڵ هاوڕێیەكانی لە گۆڕەپانی تەحریر، هونەرەكەی بۆ خزمەتی خۆپیشاندەران بەكاردەهێنێت، لە تونێلی تەحریر وێنە و تابلۆ بۆ هاندان و بەشداریكردنی ژنان دروستدەكات و دروشمی سەر دیوارەكان دەڕازێنێتەوە، وتی "بەشێك لە كارەكەی من گوزارشت لە دۆخی ئێستای عیراق دەكات بە تەنز دۆخی ئیستای وڵات نیشاندەدەم".\nئەو بەگرنگییەوە لە بەشداری ژنانی هەموو شارەكانی عیراق لە گۆڕەپانی تەحریر دەڕوانێت و دەڵێت لەو رێیەوە دەتوانین داواكارییەكانی ژنانیش لەچوارچێوەی خۆپیشاندانەكان كۆبكەینەوە و كاربكەین بۆ رێگریکردن لە بەشودانی منداڵ، پاراستنی مافەکانی ژنان و بەرزکردنەوەی رێژەی بەشداریکردنی ژنان لە ناوەندەکانی بڕیار".\nبەنیازبوو لە پردێكەوە خۆی فڕێبداتە خوارەوە\nژنێك لەكاتی هەوڵدان بۆ "خۆكوشتنی" خۆیی و منداڵەكەی رزگاركرا\nئەوانەی گوێی وەجدی زێدان-یان بڕی ئازادن\nچاوەڕێی نەشتەرگەری دەكات و 20 هەزار دۆلاری تێدەچێت\n(كەركوك ناو) زانیاریی لەبارەی نوسراوێكی راكان سەعید بڵاودەكاتەوە\nباسی وردبینی لە كۆبۆنی خۆراك و كارتی نیشتەجێبون دەكات\nمۆلیدەكان؛ شنگال بێ كارەبا دەكەن\nلە وشككردنی دەترسن\nشوێنی ئاگرەكەی دارستانی موسڵ بە هەزاران دار پڕدەكرێتەوە\nلەڕێی زانیاری و نمونەی خوێنی كەسوكاریانەوە\nتیمێكی نیشتمانی چارەنوسی بێسەروشوێنانی تەلەعفەر ئاشكرادەكات


پێنتاگۆن: هێرشی ئاسمانیمان بۆ رێگەگرتن لە هەڵاتنی داعشەکانی نێو زیندانەکەی حەسەکە ئەنجامداوە – Esta News\nوەزارەتی بەرگریی ئەمریکا دەڵێت، لە رێگەی ئەنجامدانی هێرشی ئاسمانییەوە یارمەتیی هێزەکانی سووریای دیموکرات- هەسەدەیان داوە تاوەکو رەوشی زیندانیی غوێران کۆنتڕۆڵ بکەن.\nرۆژی هەینی 21-1-2022 جۆن کێربی، گوتەبێژی پێنتاگۆن لە کۆنفرانسێکی رۆژنامەڤانیدا لە ڤێرجینیا رایگەیاند: “هەندێک هێرشی ئاسمانیمان بۆ پاڵپشتیکردنی (هەسەدە) ئەنجامدا، ئەوەش کاتێک رووبەڕووی دۆخێکی تایبەتی هەڵاتن لە زیندان بوونەوە”.\nپرسیار لە جۆن کێربی کرا کە چەند فڕۆکەی جەنگی لەو هێرشەدا بەشداربوون و ئایا هێزی زەوینیی ئەمریکاش یارمەتیی هەسەدەیان داوە یان نا؟ گوتەبێژەکەی پێنتاگۆن ئامادە نەبوو هیچ شتێک بڵێت و داوای لە رۆژنامەڤانە ئامادەبووەکان کرد کە بۆ وەرگرتنی زانیاریی زیاتر پەیوەندی بە فەرماندەی ناوەندی سوپای ئەمریکاوە بکەن.\nبە گوێرەی میدیای هەسەدە، شەوی هەینی چەکدارانی داعش ئۆتۆمبێلێک و ماتۆرسیکلێکی بۆمبڕێژکراویان لە نزیک دەروازەی گرتووخانەی غوێران لە حەسەکە تەقاندەوە، دواتر شەڕ و پێکدادان لە نێوان هێزی پاسەوانی بەندیخانەکە و چەکدارانی داعش کە لە باشووری شارەکەوە هاتبوونە نزیک گرتووخانەکە، دروستبوو.\nبە گوێرەی گوتەبێژی هەسەدە، لە شەڕەکەدا حەوت شەڕڤان گیانیان لەدەستداوە، هەروەها لانیکەم 23 چەکداری پێشووی داعش کوژراون.\nمەزڵوم عەبدی، فەرماندەی گشتیی هەسەدە رۆژی هەینی لە تویتێکدا رایگەیاند: “هێزە ئەمنییەکانمان گەیشتنە شوێنەکە و بە هاوکاریی هاوپەیمانیی نێودەوڵەتی سەرکەوتووبوون لە پووچەڵکردنەوەی هێرشەکە؛ ناوچەکانی دەوروبەری زیندانەکە بە تەواوی گەمارۆدراون و هەموو هەڵهاتووەکان دەستگیرکراونەتەوە. جەخت لەوە دەکەینەوە کە شەڕی ئێمە دژی داعش بەردەوامە و ناوەستین تاوەکو هەموو تاوانکارەکان دەخرێنە پشت شیشی زیندان.”\nهاوکات یەحیا رەسوول، گوتەبێژی فەرماندەی گشتیی هێزە چەکدارەکانی عێراق بە رووداوی راگەیاند، بەشی هەرە زۆری چەکدارانی داعشی نێو ئەو زیندانەی حەسەکە عێراقین؛ گوتیشی بەهۆی تووندوتۆڵکردنی سنوورەکانەوە، چەکدارانی داعش ناتوانن دزە بکەنە نێو عێراق.


ئایە چۆن بزانم سیحرم لێکراوە؟: ماڵپەڕی وەڵامەکان\nسيحر و جادووئایە چۆن بزانم سیحرم لێکراوە؟\nئایە چۆن بزانم سیحرم لێکراوە؟\nئەو نیشانانەی كە سیحرلێكراوی پێ دەناسرێتەوە :\nسیحرەكان زۆر وجۆراو جۆرن، جا هەر جۆرێك ونیشانەی خۆی هەیە بەڵام ئێمە هەندێك نیشانە ودیاردەی گشتی دیاری دەكەین كە لە زۆرێكی سیحرلێكراوەكاندا هەیە، بە تایبەت ئەوەی جنۆكە دەستی لێوەشاندون. ئەم نیشانانەش مەرج نیە لە هەر كەسێك هەبون ئیتر سیحر لێكراو بێت، مەرجیش نیە هەموی كۆ ببێتەوە لە سیحر لێكراودا.\n1. شەوان كەم دەخەوێت.\n2. لەكاتی خەوتنەكەی ئارەق دەكات.\n3. لەخەودا زۆر ڕادەچەڵەكێت.\n4. شەوان دوای ڕاكشانێكی زۆر زۆر پاشان خەوی لێدەكەوێت.\n5. خەوی ناخۆش دەبینێ.\n6. بینینی ئاژەڵان لە خەودا، وەك: پشیلە وسەگ وشتر ومار وشێر وڕێوی ومشك. بە تایبەتی ئەگەر لەلایەن ئافرەتانەوە بینرا ودو گیان بو ئەوە والله أعلم سیحری لێكراوە.\n7. لە خەودا گاز دەگرێت لە دانەكان ولە لێوی خۆی.\n8. بینینی شەوە لە خەودا، شەوەش ئەوەیە: شتێك دەبینێت لە خەودا ناڕەحەتی دەكات وئازاری دەدات وئەیەوێت هاوار بكات ناتوانێت.\n9. بەدەم خەوەوە زۆر پێدەكەنێ یان زۆر دەگرێ یان زۆر هاوار دەكات.\n10. لەخەودا دەبینێت كە لەناو گۆڕستان یان زبڵدان یان كەلاوە دایە.\n11. لە خەودا دەبینێت كە لە بەرزایی بەر دەبێتەوە.\n12. ڕێكردن بە دەم خەوەوە وهەستیشی پێ ناكات.\n13. ئاخ وئۆفكردنی زۆر بە دەم خەوەوە.\n14. لەخەودا كەسانێك دەبینێ شێوازیان ئاسایی نیە وزۆر نامۆیە، وەك ئەوەی ببینێ باڵایان زۆر بەرزە، یان باڵایان زۆر نزمە.\n1. سەری بە خێرایی وبە زۆری ژان دەكات، ئەمە ئەگەر بەهۆی شتی ترەوە نەبێت، وەك: دان ئێشە، چاوئێشە، لوت ئێشە، گوێ ئێشە، ئێش وئازاری گەدە...\n2. تەمبەڵ وتەوەزەلی لە بۆ پەرستش ویادی خوا.\n4. بونی ئێش وئازارێك لە هەندێك لە ئەندامەكانی لاشەی، كە پزیشكەكانیش ناتوانن چارەسەری بكەن. بۆ نمونە قاچی یان باڵی یان هەر شوێنێكی تری ئازاری دەبێت كە سەردانی پزیشك دەكات لە ڕاپۆرتە پزیشكییەكاندا هیچ دەرنەكەوتوە.\nنیشانەكانی سیحری جیاكردنەوە:\nوەك ژن وپیاو ، یان كوڕ ودایك، یان كوڕ وباوك، یان برا وبرا، یان دو برادەر یان دو شەریك،...هتد\n1. هەڵگەڕانەوەی لە ناكاوی بارودۆخەكە لە خۆشەویستی وتەباییەوە بۆ ڕق وناكۆكی.\n2. دروست بونی گومانی زۆر لە نێوانیاندا.\n3. عوزر نە هێنانەوە بۆ یەكتر.\n4. گەورە كردنەوەی شتە بچوكەكان كە ئەبێتە مایەی ناكۆككی نێوانیان.\n5. هەردولا وێنەی یەكتر بە ناشیرین دێتە پێش چاویان، ئەگەر جوانترین ئافرەت وپیاوەكەش جوانترین پیاو بێت بە ناشیرین دێنە پێش چاوی یەكتر.\n6. لایەنی سیحر لێكراو ڕقی لە هەمو كارێكی بەرامبەرەكەی دەبێتەوە، تەنانەت ڕقی لەو شوێنەش دەبێتەوە كە لایەنی بەرامبەر تێیدا دادەنیشێت.\n7. مێردەكە كە لە ماڵ نیە ئافرەتەكە ئاساییە، بەڵام كە هاتەوە ئافرەتەكە ناڕەحەت دەبێت. بە نیسبەت مێردەكەش بە هەمان شێوەیە ئەگەر سیحرەكە لەو كرابێت.\n8. لە كاتی جوتبوندا لایەنی سیحر لێكراوە بە بەردەوامی هەست بە ناڕەحەتی دەكات.\nکتێبی : قەڵاى پارێزە لە ساحر و جادوگەر مامۆستا على خان\nسحر و حوکمی فێربوونی حوكمى فێربوونى نوشتە و جادوو لەڕووى شەرعەوە بۆ ئەوەى سحر و جادومان لێ نەکرێت و توشی سحر و جادوو نەبین چ زیکر و دوعایەک بخوێنین؟ سیحر و کاریگەرى لەسەر ئافرەتى دووگیان و نەزۆکى حوکمى ڕۆشتن بۆ لاى ساحیر چیە؟ وە ئایا سیحر بە سیحر بەتاڵ دەکرێتەوە؟ وە نیشانەکانى کەسى ساحیر چیە؟\nسەردان: ٢٤,٩٩٦ بەش: سيحر و جادوو\nپرسیاری دواترئادابەكانی بە ڕۆژوو بوون کامانەن؟پرسیاری پێشترماوه‌یه‌كه زۆر بیر له په‌روه‌ردگار ده‌كه‌مه‌وه به‌تایبه‌تى له‌م ڕه‌مه‌زانه‌دا،ئایا من چیبكه‌م تا ئه‌م خه‌یاڵه ناخۆشانه له مێشكم لابه‌م؟